**NACRT**

**ZAKON**

**O IZDAVANJU POKRIVENIH OBVEZNICA I NADZORU POKRIVENIH OBVEZNICA**

**I. PREDMET ZAKONA, PODRUČJE PRIMJENE I POJMOVI**

**Predmet Zakona**

**Član 1**

Ovim zakonom uređuju se uslovi za izdavanje pokrivenih obveznica kreditnih institucija i uslovi za zaštitu investitora u pokrivene obveznice koji se odnose na:

1. zahtjeve u pogledu izdavanja pokrivenih obveznica,
2. strukturna obilježja pokrivenih obveznica,
3. nadzor pokrivenih obveznica,
4. zahtjeve u pogledu objavljivanja u vezi sa pokrivenim obveznicama i
5. kaznene odredbe.

**Primjena**

**Član 2**

Zakon se primjenjuje na pokrivene obveznice koje izdaje kreditna institucija sa sjedištem u Crnoj Gori.

**Pojmovi**

**Član 3**

Pojedini pojmovi u smislu ovog zakona imaju sljedeća značenja:

1. Komisija je Komisija za tržište kapitala Crne Gore
2. automatsko ubrzanje je situacija u kojoj pokrivena obveznica automatski postaje trenutno dospjela i naplativa u slučaju insolventnosti, likvidacije ili stečaj ili sanacije izdavaoca i u vezi sa kojom investitori u pokrivene obveznice imaju izvršivu potraživanje na otplatu prije izvornog dana dospijeća
3. grupa je grupa kako je definisana u zakonu kojim se uređuje tržište kapitala
4. imovina za pokriće je svaka pojedinačna imovina uključena u skup za pokriće
5. izdavalac je kreditna institucija sa sjedištem u Crnoj Gori koja je izdala pokrivene obveznice u skladu sa odredbama ovog zakona
6. izdvajanje je mjera koju sprovodi kreditna institucija koja izdaje pokrivene obveznice radi utvrđivanja imovine za pokriće i njenog pravnog stavljanja van dosega povjerilaca koji nisu investitori u pokrivene obveznice i druge ugovorne strane ugovora o derivatima iz člana 9 ovog zakona
7. nadzor pokrivenih obveznica je nadzor programa pokrivenih obveznica u smislu nadzora kontinuirane usklađenosti ispunjavanja regulatornih zahtjeva propisanih odredbama ovog zakona i odgovarajućih podzakonskih propisa donesenih na temelju ovog zakona, a koji se odnose na program ili su u vezi sa programom pokrivenih obveznica
8. kolaterali su fizička imovina i imovina u obliku izloženosti kojom se obezbjeđuje naplata imovine za pokriće
9. konačni dan dospijeća je dan do kojeg se može produžiti dospijeće programa pokrivenih obveznica u skladu sa odredbama ovog zakona
10. kreditna institucija je kreditna institucija kako je definisana zakonom kojim se uređuje poslovanje kreditnih institucija

1. neto likvidnosni odlivi jesu svi odlivi po isplatama koje dospijevaju na određeni dan, uključujući isplate glavnice i kamata te isplate na osnovu ugovora o derivatima u okviru programa pokrivenih obveznica, umanjeni za sve prilive po uplatama koje dospijevaju na isti dan za potraživanja povezana sa imovinom za pokriće
2. pokrivena obveznica je dužnička hartija od vrijednosti koju izdaje kreditna institucija u skladu sa odredbama ovog zakona i koja je obezbijeđena imovinom za pokriće na koju investitori u pokrivene obveznice imaju pravo prvenstva u namirenju potraživanja iz vrijednosti imovine za pokriće
3. specijalni upravnik je fizičko ili pravno lice imenovano radi upravljanja programom pokrivenih obveznica u slučaju stečaja ili likvidacije kreditne institucije koja izdaje pokrivene obveznice u okviru tog programa ili, u izuzetnim slučajevima, kada relevantni nadležni organ utvrdi da je pravilno funkcionisanje te kreditne institucije ozbiljno ugroženo
4. primarna imovina je dominantna imovina za pokriće koja određuje prirodu skupa za pokriće
5. program pokrivenih obveznica jesu strukturna obilježja izdavanja pokrivenih obveznica koja se utvrđuju odredbama ovog zakona, podzakonskih propisa i ugovornim uslovima pokrivenih obveznica, u skladu sa odobrenjem datim kreditnoj instituciji koja izdaje pokrivene obveznice, sa tim da jedan program pokrivenih obveznica može uključivati različita izdanja i različite skupove za pokriće
6. sanacija je sanacija kako je definisana zakonom kojim se uređuje sanacija kreditnih institucija
7. skup za pokriće je jasno definisani skup aktive kojim se obezbjeđuje izmirenje obaveza povezanih sa pokrivenim obveznicama i koji je odvojen od druge aktive kreditne institucije koja emituje pokrivene obveznice
8. struktura za produženje roka dospijeća je mehanizam kojim se omogućava produženje planiranog roka dospijeća pokrivenih obveznica za unaprijed određeni period i u slučaju nastupa određenog događaja pokretača
9. tržišna vrijednost je, za potrebe nepokretne imovine, procijenjeni iznos za koji bi imovina trebalo da se razmijeni na dan procjene između voljnog kupca i voljnog prodavca u transakciji koja se nalazi na slobodnoj strani nakon pravilnog marketinga, pri čemu su svaka strana postupila sa znanjem, oprezno i bez prinude
10. ugovorni uslovi pokrivenih obveznica jesu uslovi koje je pripremio izdavalac pokrivenih obveznica, koji su uključeni u prospekt pokrivenih obveznica, ako se on izrađuje, ili u drugu ugovornu dokumentaciju koja prati izdanje pokrivenih obveznica te koje investitor u pokrivene obveznice prihvata kupovinom pokrivenih obveznica
11. investitor je subjekt kojem pripada potraživanje iz pokrivene obveznice u skladu sa propisima kojima se uređuje tržište kapitala
12. veći nivo kolateralizacije je cjelokupnost zakonom propisanog, ugovorom utvrđenog ili dobrovoljnog nivoa kolaterala koja premašuje zahtjev u pogledu pokrića utvrđen u članu 14 ovog zakona
13. zahtjevi u pogledu usklađenog finansiranja jesu pravila kojima se zahtijeva da novčani tokovi između obaveza i imovine koji dospijevaju budu usklađeni tako da se u ugovornim uslovima obezbijedi da uplate dužnika i drugih ugovornih strana ugovora o derivatima dospijevaju prije izvršenja isplata investitorima u pokrivene obveznice i drugim ugovornim stranama ugovora o derivatima, da primljeni iznosi budu barem jednaki vrijednosti isplata investitorima u pokrivene obveznice i drugim ugovornim stranama ugovora o derivatima te da iznosi primljeni od dužnika i drugih ugovornih strana ugovora o derivatima budu uključeni u skup za pokriće u skladu sa članom 15 ovog zakona dok ne dospiju isplate investitorima u pokrivene obveznice i drugim ugovornim stranama ugovora o derivatima
14. zamjenska imovina je imovina za pokriće koja pridonosi ispunjenju zahtjeva u pogledu pokrića i nije primarna imovina.

**II. STRUKTURNA OBILJEŽJA POKRIVENIH OBVEZNICA**

**DVOSTRUKA ZAŠTITA I IZUZEĆE IZ LIKVIDACIONE MASE**

**Dvostruka zaštita**

**Član 4**

 Investitor u pokrivene obveznice ima potraživanje prema izdavaocu u iznosu glavnice izdate pokrivene obveznice te pripadajućih kamata, a druga ugovorna strana iz ugovora o derivatima koji ispunjavaju uslove iz člana 9 ovog zakona ima potraživanje prema izdavaocu pokrivenih obveznica u skladu sa ugovorom o derivatima.

 U slučaju likvidacije ili stečaj ili sanacije izdavaoca, investitori u pokrivene obveznice i druge ugovorne strane iz ugovora o derivatima koji ispunjavaju uslove iz člana 9 ovog zakona imaju prema glavnici i svim dospjelim odnosno obračunatim i budućim kamatama iz imovine za pokriće potraživanje sa prednošću u redoslijedu naplate.

 U slučaju likvidacije ili stečaj izdavaoca, ako se utvrdi da je skup za pokriće nedovoljan za potpuno namirenje potraživanja sa prednošću u redoslijedu naplate iz stava 2 ovog člana, investitori u pokrivene obveznice i druge ugovorne strane iz ugovora o derivatima koji ispunjavaju uslove iz člana 9 ovog zakona imaju potraživanje prema likvidacionoj masi izdavaoca istog isplatnog reda kao i potraživanja običnih neobezbijedjenih povjerioca izdavaoca u skladu sa zakonom kojim se uređuje likvidacija ili stečaj kreditnih institucija.

**Izuzeće skupa za pokriće iz likvidacione mase i izuzeće automatskog ubrzanja dospijeća u slučaju nesolventnosti, likvidacije ili stečaja izdavaoca**

**Član 5**

 U slučaju nesolventnosti, likvidacije ili stečaja izdavaoca, obaveze plaćanja povezane sa pokrivenim obveznicama ne podliježu automatskom ubrzanju niti podliježu automatskom ubrzanju izjavom volje investitora u pokrivene obveznice samo zbog činjenice da je izdavalac nesolventan odnosno da je nad izdavaocem otvoren postupak likvidacije ili stečaja.

 U slučaju nesolventnosti, likvidacije ili stečaja nad izdavaocem, potraživanja investitora iz pokrivenih obveznica i drugih ugovornih strana ugovora o derivatima dospijevaju u skladu sa ugovorenim rokovima i isplaćuju se iz skupa za pokriće u skladu sa ovim zakonom, a skup za pokriće ne ulazi u likvidacionu masu izdavaoca, osim u slučajevima predviđenim ovim zakonom.

 U slučaju likvidacije ili stečaja nad izdavaocem, ako su ispunjeni uslovi za diobu povjeriocima onog isplatnog reda u koji su razvrstana potraživanja investitora u pokrivene obveznice i drugih ugovornih strana iz ugovora o derivatima koji ispunjavaju uslove iz člana 9 ovog zakona, ukupan iznos preostale dospjele i nedospjele glavnice i kamata iz pokrivenih obveznica te iznosi koji se duguju drugim ugovornim stranama iz ugovora o derivatima predstavlja potraživanje iz pokrivenih obveznica.

 Prilikom diobe iz stava 3 ovog člana od sredstava koja se dijele oduzima se iznos koji predstavlja potraživanje iz pokrivenih obveznica i likvidator ta sredstva rezerviše za potraživanja investitora u pokrivene obveznice i drugih ugovornih strana iz ugovora o derivatima, ali im ih neće isplaćivati sve dok im se potraživanja isplaćuju iz skupa za pokriće u skladu sa ovim zakonom.

 U slučaju iz stava 3 ovog člana, ako je iznos sredstava koja se dijele nedovoljan za isplatu potraživanja u isplatnom redu u kojem se nalaze potraživanja iz pokrivenih obveznica, likvidator traži od specijalnog upravnika podatak o procentu koji potraživanje iz pokrivenih obveznica predstavlja u ukupnim potraživanjema u tom isplatnom redu i rezerviše sredstva u toj visini od ukupnih sredstava koja se dijele.

 Nakon konačnog dospijeća pokrivenih obveznica specijalni upravnik utvrđuje jesu li glavnice i kamata iz pokrivenih obveznica i iznos koji se duguju drugim ugovornim stranama iz ugovora o derivatima u potpunosti isplaćeni.

 Ako specijalni upravnik utvrdi da su glavnice i kamata iz pokrivenih obveznica i iznos koji se duguju drugim ugovornim stranama iz ugovora o derivatima u cijelosti isplaćeni, a preostalo je imovine iz skupa za pokriće, ta imovina postaje likvidaciona masa, a ako je zaključen postupak likvidacije ili stečaj izdavaoca, primjenjuju se odredbe o naknadnoj diobi zakona kojim se uređuje stečajni postupak.

 Ako specijalni upravnik utvrdi da je dio glavnice i kamata iz pokrivenih obveznica i iznos koji se duguju drugim ugovornim stranama iz ugovora o derivatima ostao nenamiren nakon što je iscrpljen skup za pokriće, specijalni upravnik traži od likvidatora da namiri ta potraživanja iz rezervisanih sredstava.

 Ako nakon potpunog namirenja glavnice i kamata iz pokrivenih obveznica i iznos koji se duguju drugim ugovornim stranama iz ugovora o derivatima preostane rezervisanih sredstava, likvidator ih dijeli neisplaćenim povjeriocima u redoslijedu i u skladu sa zakonom kojim se uređuje likvidacija ili stečaj kreditnih institucija.

 Odredbe st. 3 do 9 ovog člana ne primjenjuju se ako je druga kreditna institucija preuzela pokrivene obveznice izdavaoca u postupku likvidacije ili stečaj u skladu sa odredbama ovog zakona.

**SKUP ZA POKRIĆE**

**Imovina prihvatljiva kao pokriće za pokrivene obveznice**

**Član 6**

 Izdavalac je dužan da obezbijedi da su pokrivene obveznice u svakom trenutku obezbijeđene imovinom koja je prihvatljiva u skladu sa članom 47 ovog zakona, pri čemu je izdavalac dužan da ispunjava zahtjeve iz člana 47 ovog zakona.

 Imovina iz stava 1 ovog člana može da se uključi u skup za pokriće i kao zamjenska imovina, ako su ispunjeni zahtjevi ograničenja i veličine izloženosti iz člana 47 ovog zakona.

 Izdavalac je dužan da obezbijedi da imovina u skupu za pokriće udovoljava zahtjevima u pogledu usklađenog finansiranja.

 Izdavalac je dužan da uspostavi postupke kako bi mogao da prati da li su fizički kolaterali kojima se obezbjeđuje imovina za pokriće iz stava 1 ovog člana odgovarajuće obezbijedi ni od gubitka ili štete i da li je potraživanje po takvom obezbijeđenom pokriću izdvojeno u skladu sa članom 10 ovog zakona.

 Izdavalac je dužan da evidentira imovinu za pokriće iz stava 1 ovog člana u registru skupa za pokriće i da je dokumentuje u skladu sa odredbama ovog zakona, i dužan je da dokumentuje usklađenost svojih politika kreditiranja sa odredbama ovog člana.

 Izdavalac je dužan da se prilikom vrednovanja fizičkih kolaterala u skladu sa članom 47 ovog zakona pridržava sljedećih pravila:

1. da za svaki fizički kolateral u trenutku uključivanja imovine za pokriće u skup za pokriće postoji aktuelno vrednovanje prema tržišnoj vrijednosti ili hipotekarnoj vrijednosti ili ispod nje,
2. da vrednovanje sprovodi lice koje vrednuje, a koje ima potrebne kvalifikacije, sposobnosti i iskustvo,
3. da je lice koje vrednuje nezavisno od postupka odlučivanja o kreditu, da ne uzima u obzir špekulativne elemente pri procjeni vrijednosti fizičkog kolaterala i da evidentira vrijednost fizičkog kolaterala na transparentan i jasan način.

Ako nije suprotno ovom zakonu, vrednovanje fizičkih kolaterala u obliku nekretnina obavlja se u skladu sa propisima kojima se uređuje procjena vrijednosti nekretnina.

**Zajedničko finansiranje**

**Član 7**

 Izdavalac pokrivenih obveznica može u skup za pokriće da uključi i imovinu kupljenu od druge kreditne institucije ako je ta imovina prihvatljiva u skladu sa članom 6 ovog zakona i izdvojena u skladu sa članom 10 ovog zakona.

 Izdavalac pokrivenih obveznica može u skup za pokriće da uključi i imovinu kupljenu od pravnog lica koje nije kreditna institucija ako je ta imovina prihvatljiva u skladu sa članom 6 ovog zakona i izdvojena u skladu sa članom 10 ovog zakona.

 U slučaju iz stava 2 ovog člana, kreditna institucija koja izdaje pokrivene obveznice dužna je da ocijeni standarde za odobravanje kredita pravnog lica koje je iniciralo imovinu za pokriće ili da sama sprovedei detaljnu procjenu kreditne sposobnosti dužnika.

**Sastav skupa za pokriće**

**Član 8**

 Skup za pokriće se sastoji od:

1. imovine za pokriće iz člana 6 stava 1 ovog zakona koja ima strukturna obilježja, rok trajanja i profil rizičnosti primjeren za obezbijeđenje pokrivenih obveznica, pri čemu je dopušteno da se u istom skupu za pokriće uključi različita imovina iz člana 6 stava 1 ovog zakona,
2. likvidne imovine koja čini bafer za likvidnost,u skladu sa posebnim propisom Centralne banke i
3. ugovora o derivatima koji ispunjavaju uslove iz člana 9 ovog zakona.

Novac i novčani prilivi imovine iz stava 1 ovog člana koja je uključena u skup za pokriće sastavni su dio skupa za pokriće, te se sve odredbe ovog zakona o izdvajanju i zaštiti skupa za pokriće odnose i na takve zaprimljene novčane iznose.

**Ugovor o derivatima u skupu za pokriće**

**Član 9**

 Izdavalac može da uključi ugovor o derivatima u skup za pokriće samo ako su ispunjeni sljedeći uslovi:

1. da su ugovori o derivatima uključeni u skup za pokriće isključivo u svrhu zaštite od rizika, njihov obim se prilagođava u slučaju smanjenja rizika od kojeg se pruža zaštita i uklanjaju ako rizik od kojeg se pruža zaštita prestane da postoji,
2. da su ugovori o derivatima u dovoljnoj mjeri dokumentovani,
3. da su ugovori o derivatima izdvojeni u skladu sa članom 10 ovog zakona,
4. da se ugovori o derivatima ne mogu raskinuti u slučaju insolventnosti, likvidacije ili stečaja ili sanacije izdavaoca,
5. da su ugovori o derivatima usklađeni sa odredbama ovog zakona.

Ugovori o derivatima sa drugom ugovornom stranom koji služe za zaštitu od rizika skupa za pokriće ne smiju biti uključeni u isti skup za netiranje zajedno sa ostalim ugovorima o derivatima koje je izdavalac pokrivenih obveznica sklopio sa tom istom drugom ugovornom stranom, a koji ne služe za pokriće rizika skupa za pokriće.

 Ugovori o derivatima sa drugom ugovornom stranom koji služe za pokriće rizika skupa za pokriće jednog programa pokrivenih obveznica ne smiju biti uključeni u isti skup za netiranje zajedno sa ugovorima o derivatima koji se odnose na skup za pokriće drugog programa pokrivenih obveznica.

 Ugovori o derivatima unose se u registar skupa za pokriće uz prethodno odobrenje upravnika skupa za pokriće te uz prethodno odobrenje druge ugovorne strane u tim ugovorima o derivatima. Ako se unos sprovede bez navedenih prethodnih odobrenja, isti se smatra ništavim.

**Izdvajanje imovine za pokriće i zaštita od drugih povjerilaca**

**Član 10**

Izdavalac je dužan da uspostavi registar skupa za pokriće u koji upisuje svu imovinu koja čini skup za pokriće.

 Upisom u registar skupa za pokriće, imovina za pokriće pravno se obavezujuće i izvršno izdvaja od sve ostale imovine izdavaoca, i tim izdvajanjem imovina za pokriće zaštićena je od svih potraživanja, osim potraživanja iz člana 4 stavova 1 i 2 ovog zakona, te se na njoj ne može sprovesti izvršenje niti je dio likvidacione mase izdavaoca sve dok se ne podmire sva potraživanja iz člana 4 st. 1 i 2 ovog zakona.

 Imovina za pokriće obuhvata sve kolaterale primljene u vezi sa pozicijama ugovora o derivatima.

 Imovina koja je uključena u skup za pokriće kao veći nivo kolateralizacije izdvojena je i zaštićena u skladu sa odredbama ovog člana.

 Izdvajanje imovine za pokriće u skladu sa ovim članom primjenjuje se i u slučaju nesolventnosti, likvidacije ili stečaja izdavaoca.

 Imovina koja čini skup za pokriće ne smije biti korištena ni na koji drugi način osim za ispunjenje obaveza prema investitorima u pokrivene obveznice, drugim ugovornim stranama iz ugovora o derivatima koji ispunjavaju uslove iz člana 9 ovog zakona, i obaveza koje proizlaze iz samog skupa za pokriće, sve do potpunog ispunjenja potraživanja iz pokrivenih obveznica.

 Obaveze koje proizlaze iz samog skupa za pokriće obuhvataju sve obaveze koje proizlaze iz održavanja i upravljanja programom pokrivenih obveznica u slučaju likvidacije, kao i predvidive troškove upravnika skupa za pokriće i, u slučaju likvidacije, specijalnog upravnika.

**Registar skupa za pokriće**

**Član 11**

Izdavalac je dužan da uspostavi i održava jedan registar skupa za pokriće za sva izdanja pokrivenih obveznica koja su izdata u okviru jednog programa pokrivenih obveznica.

 Registar skupa za pokriće mora da sadrži informacije o imovini koji omogućavaju da se ona u svakom trenutku može odrediti, kao i da se može odrediti njena vrijednost te kolaterali kojima je takva imovina obezbijeđena.

 Imovina koja je navedena u registru skupa za pokriće i koja se može odrediti dio je skupa za pokriće bez obzira na to jesu li za tu imovinu u skupu za pokriće navedene sve propisane informacije.

 Izdavalac sastavlja registar skupa za pokriće i upisuje svu imovinu koja čini skup za pokriće prije izdavanja pokrivenih obveznica.

 Izdavalac, uz prethodno odobrenje upravnika skupa za pokriće, bez odlaganja upisuje u registar skupa za pokriće svu imovinu koja postaje dio skupa za pokriće nakon izdavanja pokrivenih obveznica.

 Izdavalac, uz prethodno odobrenje upravnika skupa za pokriće, bez odlaganja briše iz registra skupa za pokriće svu imovinu koja prestaje da bude dio skupa za pokriće.

 Upravnik skupa za pokriće odbija da izda prethodno odobrenje za upis u registar skupa za pokriće ili brisanje iz registra skupa za pokriće kada bi takav upis ili brisanje dovelo do toga da skup za pokriće ne ispunjava uslove propisane ovim zakonom, podzakonskim aktima, odobrenjem za izdavanje pokrivenih obveznica ili prospektom izdanja, a naročito upravnik skupa za pokriće odbija da izda prethodno odobrenje za upis ako imovina koja je predložena kao imovina za pokriće ne zadovoljava uslove propisane za imovinu za pokriće.

 Upis ili brisanje iz registra skupa za pokriće bez prethodnog odobrenja upravnika skupa za pokriće ne proizvodi pravne posljedice.

 Izvod iz registra skupa za pokriće izdavalac dostavlja u elektronskom obliku Komisiji prilikom izdavanja pokrivenih obveznica te prilikom svake izmjene imovine u skupu za pokriće, bez nepotrebnog odlaganja što je prije moguće, a u svakom slučaju najkasnije sledeći radni dan od sprovođenja takve izmjene.

 Uz izvod iz stava 9 ovog člana dostavlja se dokaz o odobrenju upravnika skupa za pokriće za upis, odnosno brisanje imovine iz registra skupa za pokriće.

 U slučaju spora o sastavu skupa za pokriće, smatra se da se skup za pokriće sastoji od one imovine koja je upisana u izvod iz stava 9 ovog člana koji je posljednji dostavljen Komisiji.

**Upravnik skupa za pokriće**

**Član 12**

Izdavalac je dužan, prije nego što zatraži odobrenje za program pokrivenih obveznica, da imenuje upravnika skupa za pokriće, koji potvrđuje u pisanom obliku da prilikom izdavanja pokrivenih obveznica postoji dovoljan skup za pokriće i da je upisan u registar skupa za pokriće u skladu s odredbama ovog zakona, pri čemu pisana potvrda upravnika mora da sadrži i informacije o tome da li izdavalac i skup za pokriće ispunjavaju uslove propisane ovim zakonom, podzakonskim propisima, kao i ugovorne uslove pokrivenih obveznica koji se tiču:

1. prihvatljivosti imovine u skupu za pokriće,
2. ispunjenja uslova za zajedničko finansiranje izdanja pokrivenih obveznica,
3. sastava skupa za pokriće,
4. ugovora o derivatima u skupu za pokriće,
5. izdvajanja imovine za pokriće i zaštite od drugih povjerilaca,
6. registra skupa za pokriće,
7. zahtjeva u vezi s pokrićem, uključujući tačnost procjene imovine u skupu za pokriće,
8. zahtjeva u vezi sa zaštitnim slojem likvidnosti skupa za pokriće, i
9. zaštite investitora u vezi s pokrivenim obveznicama sa strukturom produženja dospijeća.

Kao upravnik skupa za pokriće može biti imenovano samo lice koje je upisano u Registar ovlašćenih revizora Crne Gore.

 Izdavalac je dužan da obezbijedi da upravnik skupa za pokriće, uz prethodnu pisanu najavu, ima direktan pristup sjednicama uprave i nadzornog odbora izdavaoca kada god je na dnevnom redu tema koja utiče ili može da utiče na prava i obaveze investitora u pokrivene obveznice.

 Upravnik skupa za pokriće mora biti odvojen od izdavaoca i njegovog revizora, i biti nezavistan u odnosu na izdavaoca i revizora, a takođe mora da posjeduje relevantno iskustvo u reviziji kreditnih institucija, finansijskih institucija, tržišne infrastrukture kapitala, društava za upravljanje investicionim skupovima, penzionih društava ili obezbjeđuje jućih društava, ili da ima slična iskustva u radu sa subjektima finansijskog sektora.

 Odluku o imenovanju upravnika skupa za pokriće donosi uprava izdavaoca uz prethodnu saglasnost unutrašnje revizije i nadzornog odbora izdavaoca, a prije donošenja odluke, izdavalac je dužan da sprovede procjenu da li upravnik skupa za pokriće ispunjava uslove propisane ovim zakonom i da tu procjenu dostavi Komisiji u sklopu zahtjeva iz člana 18 ovog zakona.

 Komisija prilikom odobravanja programa pokrivenih obveznica u skladu sa ovim zakonom provjerava da li imenovani upravnik skupa za pokriće ispunjava uslove iz ovog člana.

 Upravnik skupa za pokriće dužan je da uzme u obzir zaključke analize iz člana 14 stava 9 ovog zakona pri procjeni da li izdavalac i skup za pokriće mogu da nastave da ispunjavaju uslove propisane ovim zakonom, podzakonskim propisima i ugovornim uslovima pokrivenih obveznica, o čemu obavještava Komisiju.

 Upravnik skupa za pokriće je dužan da kontinuirano prati da li izdavalac i skup za pokriće ispunjavaju uslove propisane ovim zakonom, podzakonskim propisima i ugovornim uslovima pokrivenih obveznica, koji se tiču:

1. prihvatljivosti imovine u skupu za pokriće,
2. ispunjenja uslova za zajedničko finansiranje izdanja pokrivenih obveznica,
3. sastava skupa za pokriće,
4. ugovora o derivatima u skupu za pokriće,
5. izdvajanja imovine za pokriće i zaštite od drugih povjerilaca,
6. registra skupa za pokriće,
7. relevantnost informacija za investitore,
8. zahtjeva u pogledu pokrića,
9. zahtjeva u vezi sa zaštitnim slojem likvidnosti skupa za pokriće,
10. zaštite investitora u vezi sa pokrivenim obveznicama sa strukturom produženja dospijeća,
11. obavljanja drugih poslova predviđenih ovim zakonom.

U izvršavanju dužnosti iz stava 8 ovog člana, upravnik skupa za pokriće:

1. provjerava obračune pokrića i likvidnosti,
2. potvrđuje tačnost procjene imovine u skupu za pokriće,
3. vrši nasumične revizije imovine u skupu za pokriće.

Upravnik skupa za pokriće dužan je da nadzire registar skupa za pokriće sve dok pokrivene obveznice ne budu u cijelosti otplaćene, kako bi obezbijedio da izdavalac održava vrijednost skupa za pokriće u skladu sa ovim zakonom, podzakonskim propisima i ugovornim uslovima pokrivenih obveznica.

 Upravnik skupa za pokriće obezbjeđuje tačnost upisa imovine u registar skupa za pokriće ako imovina koja je predložena za upis zadovoljava uslove prihvatljivosti propisane ovim zakonom i pripadajućim podzakonskim aktima.

 Izdavalac ne može da raspolaže imovinom uključenom u skup za pokriće bez odobrenja upravnika skupa za pokriće, a upravnik odobrava brisanje, zamjenu i dodavanje imovine u registar skupa za pokriće samo ako skup za pokriće i dalje ispunjava zahtjeve koji su propisani zakonom, podzakonskim aktima i ugovornim uslovima pokrivenih obveznica nakon predloženih promjena.

 Izdavalac je dužan da obezbijedi da upravnik skupa za pokriće uvijek ima pristup registru skupa za pokriće, kao i brz pristup svim dokumentima povezanim sa pokrivenim obveznicama ili imovinom za pokriće, uključujući kreditne spise, ugovore, dokumente o kolateralima, procjene imovine i slične dokumente povezane sa kreditima uključenim u skup za pokriće, i dostavljaju upravniku podatke o mogućim troškovima likvidacije ili stečaj koje je dužan da dostavlja Evropskom odboru za sistemske rizike.

 Upravnik skupa za pokriće svakih šest mjeseci podnosi izvještaj Komisiji, u kojem potvrđuje da je skup za pokriće usklađen sa zakonskim i regulatornim zahtjevima, a ako se izvod skupa za pokriće razlikuje od posljednjeg dostavljenog Komisiji, uz izvještaj prilaže izvod iz registra skupa za pokriće.

 Upravnik skupa za pokriće izvještava Komisiju o svim značajnim opažanjima u vezi sa programom pokrivenih obveznica, uključujući kada je imovina brisana, zamijenjena ili dodata u skup za pokriće.

 Upravnik skupa za pokriće je obavezan da odgovara na zahtjeve za dostavu informacija unutar roka koji odredi Komisija.

 Uprava izdavaoca može da razriješi upravnika skupa za pokriće uz prethodnu saglasnost nadzornog odbora izdavaoca ako:

1. upravnik skupa za pokriće ne ispunjava uslove iz ovog člana,
2. upravnik skupa za pokriće ne ispunjava svoje dužnosti u skladu sa ovim zakonom,
3. razrješenje naloži Komisija,
4. upravnik skupa za pokriće podnese ostavku, pri čemu ostavka stupa na snagu trenutkom imenovanja novog upravnika skupa za pokriće.

Upravnik skupa za pokriće je, prilikom izvršavanja svojih dužnosti, odgovoran izdavaocu, investitorima u pokrivene obveznice i drugim ugovornim stranama iz ugovora o derivatima iz člana 9 ovog zakona samo u slučaju namjere i krajnje nepažnje.

 Komisija obavještava EBA-u o obavezi imenovanja upravnika skupa za pokriće iz stava 1 ovog člana.

**Informacije za investitore**

**Član 13**

Izdavalac je dužan da pruži investitorima informacije o svom programu pokrivenih obveznica koje su dovoljno detaljne kako bi se investitorima omogućilo da procijene profil i rizike tog programa i izvrše dubinsku analizu, a to podrazumijeva da se investitorima tromjesečno pružaju najmanje sljedeće informacije:

1. informacije o vrijednosti skupa za pokriće i neizmirenim obavezama koje proizlaze iz pokrivenih obveznica,
2. spisak međunarodnih identifikacionih brojeva hartija od vrijednosti (ISIN) za sva izdanja pokrivenih obveznica u okviru tog programa, kojima je dodijeljen međunarodni identifikacioni broj hartija od vrijednosti,
3. informacije o geografskoj distribuciji i vrsti imovine za pokriće, vrijednosti njenih kredita i metodi vrednovanja,
4. pojedinosti o tržišnom riziku, uključujući kamatni i valutni rizik, kao i o kreditnim i likvidnosnim rizicima,
5. informacije o strukturi imovine za pokriće i pokrivenih obveznica u vezi sa rokovima dospijeća, uključujući pregled događaja koji pokreću produženje roka dospijeća,
6. informacije o nivou zahtijevanog i dostupnog pokrića, kao i o nivou zakonskog, ugovornog i dobrovoljno većeg stepena kolaterala,
7. informacije o procentu kredita kod kojih se smatra da je nastupio status neispunjavanja obaveza u skladu sa članom 48 ovog zakona, a svakako ako su krediti dospjeli više od tri mjeseca,
8. informacije o ovlašćenjima, sazivanju i načinu rada skupa investitora u pokrivene obveznice ako je ona predviđena ugovornim uslovima pokrivenih obveznica.

Izdavalac je dužan da informacije iz stava 1 ovog člana objavi na svojim internet stranicama.

**Zahtjevi u pogledu pokrića**

**Član 14**

Izdavalac je dužan da obezbijedi zaštitu investitora tako da program pokrivenih obveznica u svakom trenutku ispunjava zahtjeve u pogledu pokrića propisane ovim članom.

 Sve obaveze koje proizlaze iz pokrivenih obveznica izdatih u okviru istog programa moraju da budu pokrivene potraživanjima koja proizlaze iz imovine uključene u skup za pokriće.

 Obaveze koje proizlaze iz pokrivenih obveznica iz stava 2 ovog člana uključuju:

1. neizmireni iznos glavnice koji proizlazi iz pokrivenih obveznica,
2. neizmirene iznose kamata koji proizlaze iz pokrivenih obveznica,
3. obaveze plaćanja povezane sa ugovorima o derivatima koji ispunjavaju uslove iz člana 9 ovog zakona, i
4. očekivane troškove u vezi sa održavanjem i upravljanjem programa pokrivenih obveznica u slučaju likvidacije, uključujući predvidive troškove upravnika skupa za pokriće i specijalnog upravnika do najdužeg mogućeg trajanja programa pokrivenih obveznica.

Izdavalac može očekivane troškove u vezi sa održavanjem i upravljanjem za likvidaciju programa pokrivenih obveznica iz stava 3 tačka 4 ovog člana da odredi u paušalnom iznosu.

 Imovina uključena u skup za pokriće može da bude:

1. primarna imovina,
2. zamjenska imovina,
3. likvidna imovina u skladu sa zahtjevima iz člana 15 ovog zakona, i
4. potraživanja za plaćanje povezana sa ugovorima o derivatima koji ispunjavaju uslove iz člana 9 ovog zakona.

Neobezbijedi na potraživanja za koja se smatra da je nastao status neispunjavanja obaveza u skladu sa članom 48 ovog zakona ne doprinose pokriću.

 Izdavalac je dužan da obezbijedi da je ukupan nominalni iznos glavnice cjelokupne imovine uključene u skup za pokriće najmanje 5% veći od ukupnog nominalnog iznosa glavnice neizmirenih obaveza koje proizlaze iz pokrivenih obveznica (načelo nominalnog iznosa).

 Obračun svih kamata koje se mogu platiti u pogledu neizmirenih obaveza koje proizlaze iz pokrivenih obveznica i kamata koje se mogu primiti u pogledu imovine za pokriće mora da odražava dobra bonitetna načela i vrši se u skladu sa međunarodnim standardima finansijskog izvještavanja.

 Izdavalac je dužan da sprovede analizu otpornosti na stres na program pokrivenih obveznica po zahtjevu Komisije i da dostavi takvu analizu upravniku skupa za pokriće najkasnije u roku od 30 dana od sprovedenog testiranja otpornosti na stres.

 Komisija donosi pravila kojim će utvrditi pravila o vrednovanju ugovora o derivatima iz stava 3 tačka 3 ovog člana i stava 5 tačka 4 ovog člana.

**Zahtjevi u pogledu bafer za likvidnost skupa za pokriće**

**Član 15**

Izdavalac je dužan da obezbijedi zaštitu investitora tako da skup za pokriće u svakom trenutku uključuje bafer za likvidnost koji se sastoji od likvidne imovine dostupne za pokriće neto likvidnosnih odliva u okviru programa pokrivenih obveznica.

 Bafer za likvidnost skupa za pokriće pokriva najveći kumulativni neto odliv likvidnosti tokom sljedećih šest mjeseci.

 Neobezbijedi na potraživanja iz izloženosti koje su u statusu neispunjavanja obaveza u skladu sa članom 48 ovog zakona ne mogu činiti dio zaštitnog sloja likvidnosti skupa za pokriće.

 Za obračun neto likvidnosnih odliva iz stava 2 ovog člana, obračun glavnice u slučaju produženja roka dospijeća pokrivenih obveznica uzima u obzir konačan dan dospijeća.

**Rok dospijeća pokrivenih obveznica**

**Član 16**

Izdavalac može da izda pokrivene obveznice kao pokrivene obveznice sa fiksnim rokom dospijeća.

 Izdavalac može da izda pokrivene obveznice kao pokrivene obveznice sa produženjem roka dospijeća, pri čemu uslov za produženje može biti otvaranje postupka likvidacije ili stečaja ili postupka sanacije izdavaoca.

 Rok dospijeća pokrivene obveznice može biti produžen samo ako su, osim uslova iz stava 2 ovog člana, ispunjeni i sljedeći uslovi:

1. takvo produženje roka dospijeća predviđeno je u ugovornim uslovima pokrivene obveznice,
2. o produženju roka dospijeća i razlozima takvog produženja obaviještena je Komisija,
3. informacije o strukturi u pogledu rokova dospijeća dostavljene investitorima dovoljne su da im omoguće da utvrde rizik pokrivene obveznice i sadrže detaljan opis događaja pokretača produženja roka dospijeća i posljedica likvidacije ili stečaj ili sanacije izdavaoca na produženje roka dospijeća, kao i uloge specijalnog upravnika u pogledu produženja roka dospijeća,
4. konačni dan dospijeća pokrivene obveznice može se odrediti u svakom trenutku,
5. u slučaju nesolventnosti, likvidacije, stečaja ili sanacije izdavaoca, produženje roka dospijeća ne utiče na redosljed naplate investitora u pokrivene obveznice niti okreće redoslijed izvornog rasporeda programa dospijeća pokrivenih obveznica,
6. produženjem roka dospijeća ne mijenjaju se strukturna obilježja pokrivenih obveznica u smislu dvostruke zaštite iz člana 4 ovog zakona i izuzeća iz likvidacione mase iz člana 10 ovog zakona.

Komisija obavještava EBA-u o mogućnosti izdavanja pokrivenih obveznica kao pokrivene obveznice sa produženjem roka dospijeća.

**III. NADZOR POKRIVENIH OBVEZNICA**

**Član 17**

Komisija je nadležni organ za nadzor nad primjenom odredbi ovog zakona.

 Centralna banka Crne Gore dužna je obavijestiti Komisiju o informacijama koje je prikupila u okviru supervizije nad poslovanjem kreditnih institucija u skladu sa odredbama zakona kojim se uređuje supervizija kreditnih institucija, a koje ukazuju na narušenost funkcionisanja programa pokrivenih obveznica, odnosno na izvjesnost narušavanja tog programa, pri čemu je posebno dužna da obavjesti Komisiju ako u okviru supervizije nad poslovanjem kreditnih institucija, u skladu sa odredbama zakona kojim se uređuje supervizija kreditnih institucija, raspolaže informacijama koje ukazuju ili mogu da ukazuju na to da:

1. kriterijumi prihvatljivosti za skup za pokriće nisu ispunjeni ili je vjerovatno da neće biti ispunjeni,
2. kvalitet imovine u skupu za pokriće nije procijenjen u skladu sa pravilima struke i zakonom kojim se uređuje supervizija kreditnih institucija (procjena vrijednosti ili kontinuirano ispunjenje uslova iz člana 47 ovog zakona),
3. se izloženosti tržišnom riziku i riziku likvidnosti ne upravlja na odgovarajući način, a takve nepravilnosti ukazuju na narušenost funkcionisanja programa pokrivenih obveznica, odnosno na izvjesnost narušavanja tog programa,
4. se operativnim rizikom ne upravlja na odgovarajući način, a takve nepravilnosti ukazuju na narušenost funkcionisanja programa pokrivenih obveznica, odnosno na izvjesnost narušavanja tog programa,
5. minimalni obavezni zahtjevi u pogledu pokrića u smislu člana 14 stav 7 ovog zakona nisu ispunjeni ili je vjerovatno da neće biti ispunjeni.

Komisija nadzire izdavanje pokrivenih obveznica kako bi se obezbijedila usklađenost izdanja pokrivenih obveznica i izdavaoca sa odredbama ovog zakona i podzakonskih propisa donesenih na osnovu ovog zakona.

 Vezano za odredbe ovog zakona koje se odnose na vrednovanje imovine koja se nalazi u skupu za pokriće, Komisija i upravnik skupa za pokriće dužni su da obavijeste Centralnu banku Crne Gore ako imaju razloga za sumnjui da takvo vrednovanje nije sprovedeno u skladu sa pravilima struke i zakonom kojim se uređuje supervizija kreditnih institucija.

 Centralna banka Crne Gore bez nepotrebnog odlaganja obavještava Komisiju o bilo kakvim postupcima koje je pokrenula vezano za obavještenje iz stava 5 ovog člana, kao i o drugim postupcima koje je pokrenula vezano za nepravilnosti pri vrednovanju imovine koja se nalazi u skupu za pokriće, kao i o njihovom ishodu, uključujući i mjere koje su eventualno naložene.

 Komisija može da zatraži bilo koju informaciju od izdavaoca, revizora izdavaoca, upravnika skupa za pokriće, specijalnog upravnika i bilo kojeg trećeg lica za koje smatra da posjeduje informacije relevantne za obavljanje nadzora nad izdavanjem pokrivenih obveznica, kada je takva informacija potrebna za ocjenu usklađenosti sa zahtjevima utvrđenim u ovom zakonu ili za sprovođenje nadzora mogućih kršenja tih zahtjeva, ili za sprovođenje postupka u kojem se izriču odgovarajuće mjere i sankcije u skladu sa odredbama ovog zakona.

 Izdavalac mora da evidentira sve svoje transakcije koje se odnose na program pokrivenih obveznica i da ima uspostavljene odgovarajuće i primjerene dokumentacione sisteme i procese.

 Pružanje informacija i podataka Komisiji u skladu sa stavom 7 ovog člana ne smatra se kršenjem zakonske ili ugovorne zabrane ili ograničenja u vezi sa otkrivanjem tih informacija.

**Sadržaj zahtjeva za odobrenje programa pokrivenih obveznica odnosno zahtjeva za izdavanje prethodnog mišljenja**

**Član 18**

Kreditna institucija koja namjerava da izda jedno ili više izdanja pokrivenih obveznica dužna je Komisiji da podnese zahtjev za izdavanje prethodnog mišljenja o poslovnom planu kojim se uređuje i određuje izdavanje pokrivenih obveznica, a nakon dobijanja prethodnog mišljenja Komisije, kreditna institucija dužna je u roku od 30 dana da Komisiji podnese zahtjev za odobrenje programa pokrivenih obveznica.

 Zahtjev za izdavanje prethodnog mišljenja mora da sadrži poslovni plan kojim se uređuje i određuje izdavanje pokrivenih obveznica, uključujući i analizu rizika, a iz kojeg je jasno vidljivo da se izdavanjem pokrivenih obveznica neće ugroziti dugoročna održivost poslovanja i kreditne institucije kao ni njena sposobnost ispunjavanja regulatornih zahtjeva.

 Zahtjevi iz stava 1 ovog člana moraju obavezno da sadrže sljedeće opšte podatke o administrativnoj organizaciji i finansijskom položaju kreditne institucije koja namjerava da izda jedno ili više izdanja pokrivenih obveznica:

1. opis njenog finansijskog položaja iz kojeg proizlazi odgovarajući stepen solventnosti koja ne dovodi u pitanje ispunjavanje obaveza koje ima prema povjeriocima koji nisu investitori u pokrivene obveznice
2. opis njenih dugoročnih poslovnih planova sa naglaskom na likvidnost i rizike u vezi sa likvidnošću i uticajem izdavanja obveznica u okviru pokrivenih obveznica na dugoročne poslovne planove
3. opis njenih zadataka i odgovornosti u vezi sa izdavanjem pokrivenih obveznica, a pogotovo u dijelu izdvajanja imovine za pokriće
4. opis upravljanja rizicima kreditne institucije u vezi sa pokrivenim obveznicama
5. opis postupaka interne revizije u vezi sa izdavanjem pokrivenih obveznica, uključujući učestalost i primjenjive procedure kontrole
6. opis postupaka u vezi sa objavljivanjem informacija investitorima u pokrivene obveznice
7. opis informatičkih sistema i korišćene tehnologije u vezi sa vođenjem registra skupa za pokriće
8. opis rukovodstva i zaposlenih koji su zaduženi za program pokrivenih obveznica koje ima odgovarajuće kvalifikacije i znanje o izdavanju pokrivenih obveznica i upravljanju programom pokrivenih obveznica.

Zahtjevi iz stava 1 ovog člana moraju da sadrže i odgovarajuće podatke o programu pokrivenih obveznica i poslovni plan kojim se utvrđuje izdavanje pokrivenih obveznica, a koji, između ostalog, obavezno sadrže:

1. iznos najviše namjeravane ukupne nominalne vrijednosti pokrivenih obveznica koje namjeravaju da izdaju u okviru programa pokrivenih obveznica
2. razlog za izdavanje pokrivenih obveznica, uključujući kvalitativni i kvantitativni opis planiranog korišćenja prihoda za tekuću i sljedeću finansijsku godinu i predviđeni iznos kupoprodajne cijene pokrivenih obveznica kojim će ta kreditna institucija raspolagati
3. dokaz da kreditna institucija ima odgovarajuće mehanizme za odvojeno knjiženje i razvrstavanje dokumentacije koja se odnosi na potraživanja koja su dio pokrića, kao i dokumentacije koja se odnosi na izdavanje pokrivenih obveznica iz svih ostalih poslovnih procesa te kreditne institucije
4. opis programa pokrivenih obveznica iz kojeg je vidljivo odgovarajuće upravljanje programom u skladu sa odredbama ovog zakona, posebno uključujući:
5. operativne procedure usmjerene na obezbjeđenje urednog funkcionisanja programa pokrivenih obveznica u slučaju nesolventnosti, likvidacije, stečaja ili sanacije kreditne institucije
6. dokaz o zaštitnim mehanizmima uspostavljenim radi na obezbjeđenja da se sa dužnicima po kreditima koji su uključeni u skup za pokriće postupa na isti način kao sa istovjetnim dužnicima čiji krediti nisu uključeni u skup za pokriće
7. evidentiranje svih svojih transakcija koje se odnose na program pokrivenih obveznica i uspostavljanje odgovarajućih i primjerenih dokumentacionih sistema i procesa
8. opis politika, postupaka i metodologija kojima se uređuje odobrenje, izmjena, obnova i refinansiranje kredita uključenih u skup za pokriće
9. pojedinosti u vezi sa načinom rada, održavanjem, ovlašćenjima skupa investitora ako je predviđeno postojanje takvog skupa ili ako je predviđeno ad hoc sazivanje skupa investitora u određenim slučajevima.

Uz zahtjeve iz stava 1 ovog člana mora biti priložen detaljan opis imovine koja čini skup za pokriće i način njegovog kontinuiranog praćenja, kao i potvrda upravnika skupa za pokriće da imovina skupa za pokriće ispunjava zahtjeve u vezi sa imovinom prihvatljivom kao pokriće za pokrivene obveznice iz ovog zakona i pripadajućih podzakonskih propisa.

 Takav opis mora da sadrži i detaljan prikaz ispunjavanja uslova o izdvajanju imovine za pokriće i njene zaštite od drugih povjerilaca, kao i o posljedicama otvaranja postupka likvidacije, stečaj ili sanacije nad tom kreditnom institucijom.

 Uz zahtjevu za odobrenje programa pokrivenih obveznica mora da bude priložena odluka o imenovanju upravnika skupa za pokriće, kao i dokazi da imenovani upravnik skupa za pokriće ispunjava uslove propisane ovim zakonom.

 Uz zahtjev iz stava 1 ovog člana prilažu se i ostali dokazi kojima se potkrjepljuju navodi kreditne institucije, a posebno iz kojih proizlazi da kreditna institucija ispunjava uslove iz člana 20 stava 1 ovog zakona.

 Nakon početnog izdavanja programa pokrivenih obveznica, izdavalac može da izda novo izdanje pokrivenih obveznica unutar tog programa pokrivenih obveznica bez traženja novog odobrenja za program pokrivenih obveznica odnosno prethodnog mišljenja pod uslovom da je izdanje u skladu sa odobrenjem koje je dato za program i u skladu sa odredbama ovog zakona i pripadajućih podzakonskih propisa.

Pokrivene obveznice izdate u takvom novom izdanju imaju isti redosljed prvenstva u pogledu njihove naplate iz skupa pokrića kao pokrivene obveznice prije izdate u tom programu.

 Zahtjevi u pogledu pokrića iz člana 14 ovog zakona moraju da budu ispunjeni u pogledu obaveza koje proizlaze iz svih pokrivenih obveznica izdatih u okviru istog programa.

 Ako bi novo izdanje unutar tog programa dovelo do toga da ti zahtjevi ne bi bili ispunjeni u pogledu obaveza iz svih pokrivenih obveznica izdatih unutar tog programa, izdavalac ne smije da izda novo izdanje, već mora za takvo izdanje da zatraži dodatno odobrenje odnosno prethodno mišljenje u skladu sa članom 19 stav 6 ovog zakona.

 Uz zahtjev za odobrenje programa pokrivenih obveznica mora da bude priložena i potvrda o uplati naknade za izdavanje odobrenja Komisije u iznosu koji pravilnikom propiše Komisija.

**Odobrenje programa pokrivenih obveznica**

**Član 19**

Pokrivene obveznice na osnovu ovog zakona može da izda samo kreditna institucija sa sjedištem u Crnoj Gori koja je od Komisija dobila odobrenje programa pokrivenih obveznica u okviru kojeg izdaje pokrivene obveznice.

 Komisija rješenjem odobrava program pokrivenih obveznica ukoliko utvrdi da su ispunjeni i svi ostali uslovi iz člana 20 ovog zakona, osim uslova propisanih stavom 3 ovog člana.

 Prilikom odlučivanja o izdavanju prethodnog mišljenja Komisija ocjenjuje jesu li ispunjeni uslovi propisani članom 20 stavom 1 tačkom 1 ovog zakona.

 Centralna banka na zahtjev Komisiji u roku iz stava 5 ovog člana, na osnovu podataka kojima raspolaže u okviru supervizije nad poslovanjem kreditnih institucija, u skladu sa odredbama zakona kojim se uređuje supervizija kreditnih institucija, dostavlja i neobavezujuće mišljenje o:

1. prikladnosti politika, postupaka i metodologija koje se odnose na izdavanje odobrenja, postupak izmjene uslova, produženja roka otplate i refinansiranja kredita koje kreditna institucija primjenjuje za vrste kredita uključenih u skup za pokriće
2. prikladnosti sistema upravljanja rizicima u kreditnoj instituciji
3. kvalitetu i prikladnosti politika, postupaka i metodologija koje kreditna institucija primjenjuje, a koje se odnose na vrednovanje imovine koja je uključena u skup za pokriće.

Komisija izdaje prethodno mišljenje u roku od 60 dana od dana uredno podnesenog zahtjeva za izdavanje prethodnog mišljenja od strane kreditne institucije iz člana 18 stava 1 ovog zakona.

 Izdavalac koji nakon dobijanja odobrenja namjerava da izmijeni program pokrivenih obveznica mora o takvim namjeravanim izmjenama prethodno da obavijesti Komisiju, a za svaku materijalno značajnu izmjenu izdavalac je dužan da zatraži odobrenje za izmjenu prethodno odobrenog programa.

 Na postupak izdavanja odobrenja za materijalno značajnu izmjenu programa pokrivenih obveznica primjenjuju se ista proceduralna pravila kao i za izdavanje odobrenja za program pokrivenih obveznica.

**Obim ispitivanja zahtjeva za odobrenje programa pokrivenih obveznica odnosno zahtjeva za izdavanje prethodnog mišljenja**

**Član 20**

 Kreditna institucija može da dobije odobrenje i prethodno mišljenje ako program pokrivenih obveznica ispunjava sljedeće uslove:

1. sadrži odgovarajući poslovni plan kojim se uređuje i određuje izdavanje pokrivenih obveznica, uključujući i analizu rizika, a iz kojeg je jasno vidljivo da se izdavanjem pokrivenih obveznica neće ugroziti dugoročna održivost poslovanja te kreditne institucije niti njena sposobnost ispunjavanja regulatornih zahtjeva
2. sadrži odgovarajuće politike, postupke i metodologije koje se odnose na izdavanje odobrenja, postupak izmjene uslova, produženja roka otplate i refinansiranja kredita uključenih u skup za pokriće, a služe zaštiti investitora
3. rukovodstvo i zaposleni zaduženi za program pokrivenih obveznica imaju odgovarajuće kvalifikacije i znanja o izdavanju pokrivenih obveznica i upravljanju programom pokrivenih obveznica i posjeduje dovoljan broj zaposlenih sa stručnim kvalifikacijama potrebnim za obavljanje poslovanja sa pokrivenim obveznicama iz člana 22 stava 4 ovog zakona
4. odabrani upravnik skupa za pokriće ispunjava uslove propisane ovim zakonom
5. ispunjava zahtjeve propisane ovim zakonom vezano za strukture skupa za pokriće, uključujući i zahtjev u pogledu usklađenog finansiranja, sastav skupa za pokriće i zahtjeve u pogledu pokrića, njegovog nadzora i registra skupa za pokriće, uključujući i potvrdu upravnika skupa za pokriće iz člana 12 ovog zakona te uslove za rok dospijeća pokrivenih obveznica
6. iz pisane analize iz člana 22 stava 4 ovog zakona proizlazi da kreditna institucija ima uspostavljen sistem upravljanja rizicima koji proizlaze iz pokrivenih obveznica.

Komisija donosi pravilnik kojim će detaljnije urediti uslove iz stava 1 tač. 2, 3 i 5 ovog člana koje program pokrivenih obveznica mora da ispuni radi dobijanja odobrenja programa pokrivenih obveznica.

**Postupak u vezi sa donošenjem odluke o odobrenju programa pokrivenih obveznica odnosno prethodnog mišljenja**

**Član 21**

Komisija izdaje negativno prethodno mišljenje ako iz poslovnog plana ne može sa dovoljnom stopom sigurnosti da utvrdi da se izdavanjem pokrivenih obveznica neće ugroziti dugoročna održivost poslovanja te kreditne institucije niti njena sposobnost ispunjavanja regulatornih zahtjeva.

 Komisija o zahtjevu za odobrenje odlučuje rješenjem najkasnije u roku od 60 dana od dana dostave urednog zahtjeva koji sadrži prethodno mišljenje Komisije.

 Komisija rješenjem odbija zahtjev za izdavanje odobrenja u sljedećim slučajevima:

1. ako utvrdi da kreditna institucija ili program pokrivenih obveznica ne ispunjava uslove iz člana 20 ovog zakona
2. ako je Komisija izdala negativno prethodno mišljenje u skladu sa odredbom stava 1 ovog člana.

Komisija rješenjem može da odbije zahtjev za izdavanje odobrenja u sljedećim slučajevima:

1. ako neobavezujuće mišljenje Centralne banke dostavljeno Komisiji na zahtjev iz člana 19 stava 4 ovog zakona ukazuje na materijalne i značajne nedostatke u:
2. politikama, postupcima i metodologijama izdavaoca koje se odnose na izdavanje odobrenja, postupak izmjene uslova, produženja roka otplate i refinansiranja kredita uključenih u skup za pokriće, ili u njihovoj primjeni od strane izdavaoca
3. sistemu upravljanja rizicima izdavaoca
4. politikama, postupcima i metodologijama izdavaoca koje se odnose na vrednovanje imovine koja je uključena u skup za pokriće, ili u njihovoj primjeni od strane izdavaoca
5. ako Komisija ima opravdan razlog za sumnju u objektivnost i tačnost potvrde upravnika skupa za pokriće iz člana 12 ovog zakona.

Protiv rješenja Komisije o zahtjevu za odobrenje programa pokrivenih obveznica ne može se izjaviti žalba, ali se može pokrenuti upravni spor pred nadležnim upravnim sudom.

 Tužba kojom se pokreće upravni spor protiv rješenja Komisije ne odlaže izvršenje rješnja.

**Upravljanje rizicima**

**Član 22**

 Izdavalac mora da ima odgovarajući sistem upravljanja rizicima za poslovanje sa pokrivenim obveznicama.

 Sistem upravljanja rizicima mora da bude uspostavljen tako da obezbijedi identifikaciju, procjenu, kontrolu i praćenje svih rizika povezanih sa poslovanjem sa pokrivenim obveznicama, a posebno rizik druge ugovorne strane, kamatni rizik, valutni rizik, tržišni rizik, operativni rizik i rizik likvidnosti.

 Sistem upravljanja rizicima za poslovanje sa pokrivenim obveznicama mora da bude detaljno i jasno dokumentovan i da obuhvata sljedeće stavke:

1. koncentracioni rizik mora da bude ograničen u skladu sa odgovarajućim limitom koncentracije
2. propisan postupak na koji će se način, u slučaju povećane izloženosti nekom od rizika, taj rizik smanjiti, uključujući i postupak pravovremenog prosljeđivanja informacija donosiocima odluka
3. obavezu da se, u slučaju promijenjenih uslova, sistem upravljanja prilagodi u kratkom roku i obavezu da se sistem upravljanja revidira barem jednom godišnje
4. detaljno dokumentovane kvartalne izvještaje o funkcionisanju sistema upravljanja rizicima u kojima se prikazuje kako izdavalac upravlja rizicima u skladu sa odredbama ovog člana, a koja se podnose upravi.

Izdavalac je dužan da prije dobijanja odobrenja iz člana 19 ovog zakona sprovede i detaljnu pisanu analizu svih rizika za poslovanje sa pokrivenim obveznicama i da ima dovoljan broj zaposlenih sa stručnim kvalifikacijama potrebnim za obavljanje poslovanja sa pokrivenim obveznicama.

 Postojanje stručnih kvalifikacija potrebnih za obavljanje poslovanja sa pokrivenim obveznicama detaljno se utvrđuje u pisanom obliku.

**Primjena pravila o prospektu izdanja i/ili uvrštenja na uređeno tržište**

**Član 23**

Izdavalac je dužan da izradi prospekt u slučajevima i u sadržaju kako je to propisano odredbama zakona kojim se uređuje tržište kapitala.

**Nadzor pokrivenih obveznica u slučaju likvidacije, stečaja ili sanacije izdavaoca**

**Član 24**

Komisija sarađuje sa Centralnom bankom u slučaju sanacije izdavaoca kako bi se obezbijedila zaštita prava i interesa investitora u pokrivene obveznice, između ostalog tako što se tokom postupka sanacije provjerava kontinuirano i dobro upravljanje programom pokrivenih obveznica.

 Komisija sarađuje sa specijalnim upravnikom u slučaju likvidacije ili stečaja izdavaoca i međusobno razmjenjuju informacije kako bi se obezbijedila zaštita prava i interesa investitora u pokrivene obveznice, između ostalog tako što se tokom postupka likvidacije ili stečaja provjerava kontinuirano i dobro upravljanje programom pokrivenih obveznica.

 Nadležni organi u postupku likvidacije ili stečaja, u skladu sa zakonom kojim se uređuje likvidacija ili stečaj kreditnih institucija, dužni su da prilikom korišćenja svojih ovlašćenja u slučaju likvidacije ili stečaja izdavaoca obezbijede da svoja ovlašćenja neće da izvršavaju na način koji će ugroziti ostvarivanje prava iz pokrivenih obveznica i skupa za pokriće, koja imaju investitori u pokrivene obveznice u skladu sa odredbama ovog zakona.

 Odredbe ovog člana ne mijenjaju ovlašćenja koja Komisija ima prema ovom Zakonu.

**Izvještavanje nadležnih organa**

**Član 25**

Izdavalac je dužan da šestomjesečno Komisiji dostavlja informacije o programu pokrivenih obveznica, kao i na zahtjev, i to informacije o:

1. prihvatljivosti imovine i zahtjevima u pogledu skupa za pokriće
2. izdvajanju imovine za pokriće
3. upravniku skupa za pokriće i radu upravnika skupa za pokriće
4. zahtjevima u pogledu pokrića
5. baferu za likvidnost skupa za pokriće
6. kada je to primjenjivo, uslovima za strukture za produženje roka dospijeća.

Izdavalac je dužan, da u slučaju sanacije izdavaoca, dostavi Komisiji sve dodatne informacije koje se odnose na zaštitu investitora u pokrivene obveznice i ostvarivanje njihovih prava iz pokrivenih obveznica, a u slučaju likvidacije ili stečaja, dodatne informacije dostavljaju se Komisiji.

 Izdavalac je dužan da, na zahtjev Komisije, dostavi izvještaje i informacije o svim pitanjima važnim za zaštitu investitora i sprovođenje nadzora nad primjenom odredbi ovog zakona.

 Ne smatra se da izdavalac krši bankovnu ili poslovnu tajnu, obavezu zaštite ličnih podataka ili bilo koju drugu obavezu o povjerljivosti podataka, bez obzira na to radi li se o podacima koji se štite na ugovornom, zakonskom ili drugom osnovu, ako se radi o informacijama koje se odnose na skup za pokriće i ako se takve informacije otkriju Komisiji ili licima koje Komisija odredi, kao i ako se takvi podaci otkriju:

1. kreditnoj instituciji u postupku u kojem druga kreditna institucija razmatra sticanje skupa za pokriće u skladu sa odredbama ovog zakona, uključujući i nezavisne savjetnike te kreditne institucije
2. upravnicima skupa za pokriće
3. revizorima i ovlašćenim procjenjivačima imovine.

Lica koja na osnovu primjene odredbe stava 4 ovog člana dođu u posjed informacija koji su bankarska ili poslovna tajna, ili lica koja dođu u posjed ličnih podataka dužnika, imaju obavezu da čuvaju takve informacije kao tajne u skladu sa pravilima koja se primjenjuju na bankovnu ili poslovnu tajnu i propisima kojima se uređuje zaštita ličnih podataka.

**Ovlašćenja Komisije kod nadzora pokrivenih obveznica**

**Član 26**

Komisija je ovlašćena da sprovodi nadzor nad izdavaocem i upravnikom skupa za pokriće, odnosno specijalnim upravnikom, i da provjerava postupaju li oni u skladu sa odredbama ovog zakona i podzakonskim propisima donesenim na osnovu njega.

 Nadzor iz stava 1 ovog člana, uključujući i izricanje nadzornih mjera Komisije, sprovodi se u skladu sa odredbama zakona kojim se uređuje tržište kapitala, kojim je uređen postupak sprovođenja nadzora od strane Komisije, osim ako ovim zakonom nije drugačije propisano.

 Komisija može da sprovede neposredni nadzor u poslovnim prostorijama izdavaoca i posredni nadzor prikupljanjem i analizom izvještaja i informacija i kontinuiranim praćenjem usklađenosti izdavaoca sa odredbama ovog zakona i podzakonskim propisima donesenim na osnovu njega.

 Komisija je ovlašćena da redovno preispituje program pokrivenih obveznica radi ocjene usklađenosti sa odredbama ovog zakona.

 Komisija može da izda smjernice o izdavanju pokrivenih obveznica.

**Način sprovođenja nadzora od strane Komisije**

**Član 27**

 Komisija nadzor po službenoj dužnosti obavlja:

1. neposrednim nadzorom, u prostorijama subjekta nadzora iz člana 26 stava 1 ovog zakona, pregledom dokumentacije, provjerom i procjenom cjelokupnog poslovanja u vezi sa izdavanjem pokrivenih obveznica, sprovođenjem razgovora sa članovima uprave, članovima nadzornog odbora i drugim relevantnim licima, upravnikom skupa za pokriće, odnosno specijalnim upravnikom, te u prostorijama Komisije
2. posrednim nadzorom u prostorijama Komisije, na osnovu analize izvještaja koje su subjekti nadzora iz člana 26 stava 1 ovog zakona dužni da u propisanim rokovima dostavljaju Komisiji, i praćenjem, prikupljanjem i provjerom dokumentacije, obavještenja i informacija dobijenih na poseban zahtjev Komisije, kao i praćenjem, prikupljanjem i provjerom objavljenih informacija i drugih podataka i saznanja iz drugih izvora i provjerom i procjenom poslovanja ili postupanja na osnovu dostavljenih izvještaja i prikupljenih podataka.

U postupcima nadzora koje vodi u skladu sa odredbama ovog zakona, Komisija donosi rješenja i zaključke.

 Protiv rješenja može se pokrenuti upravni spor u skladu sa zakonom kojim se uređuje upravni postupak..

 U postupcima iz stava 1 ovog člana, Komisija odlučuje po pravilu bez usmene rasprave.

**Lica ovlašćena za nadzor**

**Član 28**

Nadzor iz člana 27 ovog zakona obavljaju zaposleni Komisije (u daljem tekstu: ovlašćena lica Komisije).

 Pri obavljanju nadzora nad ispunjavanjem obaveza propisanih odredbama ovog zakona, Komisija može da zatraži stručnu pomoć revizora ili drugih stručno osposobljenih lica, pri čemu se na ta lica na odgovarajući način primjenjuju propisi o tajnosti koji se primjenjuju na zaposlene Komisije.

**Obavještenje o neposrednom nadzoru**

**Član 29**

 Prije početka sprovođenja neposrednog nadzora, subjektu nadzora iz člana 26 stava 1 ovog zakona dostavlja se pisano obavještenje o neposrednom nadzoru koje mora da sadrži:

1. predmet nadzora
2. podatke o licima ovlašćenim za nadzor
3. lokaciju na kojoj će se nadzor obavljati
4. datum početka sprovođenja nadzora i
5. period koji se nadzire.

Obavještenje iz stava 1 ovog člana može da sadrži i informacije koje je subjekt nadzora iz člana 26 stava 1 ovog zakona dužan da pripremi ovlašćenim licima Komisije za sprovođenje neposrednog nadzora.

 Komisija može tokom nadzora da dopuni obavještenje o nadzoru na koje se na odgovarajući način primjenjuju odredbe stava 1 ovog člana.

 Obavještenje o neposrednom nadzoru dostavlja se subjektu nadzora iz člana 26 stava 1 ovog zakona u roku koji ne može biti kraći od tri dana prije početka nadzora.

 Izuzetno od odredbe stava 4 ovog člana, ovlašćena lica Komisije mogu dostaviti obavještenje o neposrednom nadzoru najkasnije na dan početka sprovođenja nadzora ako je potrebno hitno sprovođenje nadzora ili ako na drugi način nije moguće postići svrhu određenog nadzora.

 Smatra se da je potrebno hitno sprovođenje nadzora kada Komisija ima saznanja da je već došlo do povreda ovog zakona.

**Neposredni nadzor**

**Član 30**

Subjekt nadzora iz člana 26 stava 1 ovog zakona dužan je da, nakon prijema obavještenja o nadzoru, omogući ovlašćenim licima Komisije sprovođenje neposrednog nadzora u sjedištu izdavaoca i na drugim mjestima gdje on ili drugo lice po njegovom ovlašćenju obavlja djelatnosti i poslove vezane za nadzor koji sprovodi Komisija.

 Subjekt nadzora dužan je da ovlašćenim licima Komisije, na njihov zahtjev, omogući pregled poslovnih knjiga, poslovne dokumentacije, administrativnih ili poslovnih evidencija, kao i nadzor nad informacionim sistemom i tehnologijama koje omogućavaju rad informacionog sistema, u obimu potrebnom za sprovođenje nadzora u skladu sa odredbama ovog zakona.

 Subjekt nadzora dužan je da ovlašćenim licima Komisije, na njihov zahtjev, dostavi svu traženu poslovnu dokumentaciju, izvode, kopije poslovnih knjiga, druge evidencije o prometu podataka, administrativne ili poslovne evidencije u papirnom obliku ili u elektronskom zapisu na mediju i u obliku koji zahtijevaju ovlašćena lica Komisije, a u vezi sa skupom za pokriće.

 U svrhu sprovođenja nadzora pomognutog računarskim programima, subjekt nadzora dužan je da obezbjedi ovlašćenim licima Komisije standardni interfejs za pristup sistemu za upravljanje bazama podataka kojima se koristi.

 Radi efikasnog nadzora u skladu sa odredbama ovog zakona, kada izdavalac u skladu sa zakonom kojim se uređuje osnivanje i poslovanje kreditnih institucija izdvoji određene postupke, usluge ili aktivnosti koje se odnose na izdavanje pokrivenih obveznica, a koje bi inače obavljao sam izdavalac, dužan je da ugovorno obezbijedi da pružalac usluga sarađuje sa Komisijom u vezi sa izdvojenim procesima, kao i da Komisija ima efikasan pristup podacima vezanim za izdvojene procese i odgovarajućim poslovnim prostorijama pružaoca usluga i da Komisija može da koristi pravo pristupa.

**Završetak postupka neposrednog nadzora**

**Član 31**

 Nakon sprovedenog neposrednog nadzora, ovlašćena lica Komisije sastavljaju zapisnik o obavljenom nadzoru koji se dostavlja subjektu nadzora, sa detaljnim opisom i obrazloženjem utvrđenih činjenica.

 Na dostavljeni zapisnik, subjekt nadzora ima pravo da da prigovor Komisiji u roku navedenom u zapisniku, a koji ne može biti kraći od osam dana od dana njegovog prijema.

 Prigovor iz stava 2 ovog člana može da se preda Komisiji neposredno u pisanom obliku, pošalje poštom, dostavi u obliku elektronske isprave izrađene u skladu sa zakonom kojim se uređuje elektronski potpis ili usmeno na zapisnik.

 Ako u postupku nadzora nisu utvrđene povrede odredbi ovog zakona za koje je potrebno izreći nadzorne mjere, ili su one utvrđene, ali su otklonjene do sastavljanja zapisnika, to se unosi u zapisnik i Komisija donosi rješenje kojim se utvrđuje da je postupak nadzora obustavljen.

 Ako su povrede odredbi ovog zakona utvrđene zapisnikom otklonjene nakon sastavljanja zapisnika, a prije donošenja rješenja o nadzornim mjerama, Komisija o tome sastavlja dopunu zapisnika i ako su otklonjene sve utvrđene povrede odredbi ovog zakona, donosi rješenje kojim se utvrđuje da su povrede otklonjene i postupak nadzora obustavljen.

 Prije donošenja rješenja iz stava 5 ovog člana, Komisija može da provjeri postupanje subjekta nadzora i da zatraži dostavu dokumentacije ili drugih dokaza kako bi se utvrdilo jesu li utvrđene nezakonitosti i/ili nepravilnosti otklonjene na odgovarajući način i u potrebnom obimu.

**Razlozi i obavezan sadržaj prigovora**

**Član 32**

 Prigovor na zapisnika o neposrednom nadzoru dozvoljen je:

1. ako je zapisnik o obavljenom nadzoru sastavljen u nadzoru nad licem nad kojim Komisija nije nadležna da sprovede nadzor
2. ako je u zapisniku pogrešno ili nepotpuno utvrđeno činjenično stanje
3. ako je pogrešno primijenjeno materijalno ili proceduralno pravo
4. ako je u zapisniku, na osnovu utvrđenog činjeničnog stanja, izveden pogrešan ili nepotpun zaključak.

Prigovor iz stava 1 ovog člana mora obavezno da sadrži:

1. navođenje zapisnika na koji se prigovor podnosi
2. izjavu da se navodi iz zapisnika osporavaju u cjelosti ili u određenom djelu
3. razloge prigovora i
4. druge podatke koje mora da sadrži svaki podnesak, u skladu sa odredbama zakona kojim se uređuje opšti upravni postupak.

U prigovoru subjekt nadzora može da navede nove činjenice i materijalne dokaze kojima osporava navode iz zapisnika o postojanju nedostataka, nezakonitosti i nepravilnosti.

 Ako se subjekt nadzora poziva na isprave, dužan je da ih kao dokaze priloži prigovoru.

 Komisija je dužna da razmotri prigovor protiv zapisnika, a ako prigovor ne usvoji, razloge neusvajanja da navode u obrazloženju rješenja kojim se izriče nadzorna mjera.

 Ako Komisija smatra da je prigovor osnovan, sastavlja dopunu zapisnika, na koju se ne može podnijeti prigovor.

**Završetak postupka posrednog nadzora**

**Član 33**

 U slučaju povreda obaveza propisanih ovim zakonom od strane subjekta nadzora, utvrđenih u postupku posrednog nadzora, ovlašćeno lice Komisije sastavlja zapisnik.

 Zapisnik o obavljenom nadzoru dostavlja se subjektu nadzora, sa detaljnim opisom činjenica utvrđenih u postupku nadzora.

 Na završetak postupka posrednog nadzora na odgovarajući način se primjenjuju odredbe čl. 31 i 32 ovog zakona.

**Uvid u spis**

**Član 34**

Od pokretanja postupka nadzora od strane Komisije, stranka u postupku ovlašćena je da izvrši uvid u spis.

 Uvid u spis iz stava 1 ovog člana u skladu sa odredbama ima i stranka protiv koje je pokrenut postupak za izricanje kaznenih mjera.

 Spis iz stava 1 ovog člana sastoji se od svih dokumenata koje je Komisija primila, izradila ili prikupila tokom vođenja postupka, bez obzira na medij na kojem su sačuvani.

 Uvid u spis omogućava se stranci pomoću uređaja za čuvanje elektronskih podataka, uključujući bilo koji uređaj koji može biti dostupan u budućnosti, ili putem kopije dostupnih spisa u papirnom obliku, koje se stranci šalju poštom ili pozivanjem stranke da pregleda dostupne spise u prostorijama Komisije.

 Izuzetno od stava 1 ovog člana, pravo na uvid u spis koje se ne odnosi na povjerljive informacije koje je Komisija primila u svrhu obavljanja nadzora ili drugih zadataka na koje je ovlašćena, ili informacije koje je Komisija primila u postupku razmjene informacija sa drugim nadzornim organima u Crnoj Gori ili van nje.

 Takođe, izuzetak od stava 1 ovog člana je pravo na uvid u spis koje se ne odnosi na informacije koje predstavljaju poslovnu ili profesionalnu tajnu pravnog ili fizičkog lica koja nije stranka u postupku.

 Da bi informacija predstavljala poslovnu tajnu, nije dovoljno da je pravno ili fizičko lice označi kao takvu, već je potrebno da su ispunjeni objektivni kriterijumi u skladu sa zakonom kojim se uređuje zaštita tajnosti podataka, a teret dokazivanja da je informacija poslovna tajna snosi lice koje to tvrdi.

**Nadzorne mjere Komisije**

**Član 35**

Na osnovu zapisnika, prigovora na zapisnik, dopune zapisnika i ostalih činjenica utvrđenih u postupku nadzora, Komisija može subjektu nadzora rješenjem da izrekne kaznene mjere propisane ovim zakonom, potrebne za obezbijeđenje usklađivanja poslovanja subjekata nadzora, odgovornih lica i ostalih lica na koje se odnose obaveze propisane ovim zakonom.

 Komisija može, ukoliko utvrdi povrede odredbi ovog zakona i na osnovu podzakonskih propisa donijetih na osnovu zakona, rješenjem da izrekne jednu ili više nadzornih mjera, vodeći računa o tome da mjera bude djelotvorna, srazmjerna i odvraćajuća:

1. otklanjanje nezakonitosti i nepravilnosti, uključujući nalog fizičkom ili pravnom licu da prestane sa nezakonitim postupanjem i da ga ne ponavlja,
2. javnu objavu identiteta fizičkog ili pravnog lica i prirode kršenja iz člana 56 ovog zakona,
3. nalog upravi izdavaoca za razrješenje upravnika skupa za pokriće i imenovanje novog upravnika,
4. ukidanje rješenja kojim je Komisija odobrila program pokrivenih obveznica, čime se automatski poništava prethodno mišljenje, a to će se utvrditi rješenjem Komisije.

Izdavalac je dužan da izvrši mjere na način i u rokovima utvrđenim rješenjem Komisije.

 Kada se u nadzoru utvrde nezakonitosti i/ili nepravilnosti koje treba ispraviti, Komisija izdavaocu rješenjem nalaže mjere za njihovo otklanjanje i/ili, ako je primenjivo, nalaže prestanak postupanja koje predstavlja povredu zakona i/ili drugih relevantnih propisa, uz napomenu da takvo postupanje ne ponovi.

 Komisija može da izrekne kaznenu mjeru iz stava 2 tačka 3 ovog člana ako utvrdi kršenje obaveza upravnika skupa za pokriće propisanih članom 12 ovog zakona.

 U slučaju kršenja odredbi ovog zakona, Komisija je ovlašćena da rješenjem iz stava 2 tačka 4 ovog člana oduzme dozvolu kojom je odobrila program pokrivenih obveznica.

 Oduzimenje dozvole kojom je Komisija odobrila program pokrivenih obveznica ne utiče na već izdate pokrivene obveznice iz tog programa, ali izdavalac nakon tog rješenja ne smije da dalje izdaje pokrivene obveznice iz istog programa.

 Rješenje iz stava 6 ovog člana donosi se nakon konsultacija sa Centralnom bankom.

**Otklanjanje nezakonitosti i nepravilnosti**

**Član 36**

 Subjekt nadzora je dužan da otkloni utvrđene povrede odredbi ovog zakona i da podnese Komisiji izveštaj o mjerama koje je preduzeo radi njihovog otklanjanja, u roku koji odredi Komisija.

 Uz izveštaj iz stava 1 ovog člana subjekt nadzora je dužan da priloži dokumentaciju i druge dokaze koji potvrđuju da su utvrđene povrede odredbi ovog zakona otklonjene.

 Ako izveštaj nije potpun ili iz priložene dokumentacije ne proizlazi da su nezakonitosti i nepravilnosti otklonjene, Komisija nalaže dopunu izvještaja i određuje rok u kojemu se izveštaj mora dopuniti.

 Ako Komisija na osnovu izvještaja, priložene dokumentacije i drugih dokaza zaključi da su nezakonitosti i nepravilnosti otklonjene, donosi rješenje kojim se utvrđuje da su one otklonjene i da je postupak nadzora obustavljen.

 Prije donošenja rješenja iz stava 4 ovog člana, Komisija može da sprovedei ponovni nadzor subjekta nadzora u mjeri potrebnoj da utvrdi da su utvrđene nezakonitosti i nepravilnosti ispravljene na odgovarajući način i u odgovarajućem obimu.

**Saradnja nadležnih organa**

**Član 37**

 Komisija i Centralna banka međusobno sarađuju u sprovođenju odredbi ovog zakona, a u slučaju likvidacije ili stečaja izdavaoca Komisija sarađuje i sa specijalnim upravnikom.

 Saradnja iz stava 1 ovog člana uključuje međusobno pružanje svih informacija koje su relevantne za obavljanje nadzornih zadataka drugog nadležnog organa u skladu sa odredbama ovog zakona ili drugih zakona iz nadležnosti Komisije i Centralne banke, a koja uključuje dostavljanje svih relevantnih informacija na zahtjev drugog nadležnog organa imenovanog u skladu sa ovim zakonom ili na vlastitu inicijativu.

 Saradnja iz stava 1 ovog člana detaljnije se uređuje pisanim sporazumom između Komisije i Centralne banke.

 Komisija i Centralna banka dužne su da sarađuju i sa drugim nadležnim organima drugih država članica imenovanih u skladu sa propisima kojima se uređuje izdavanje pokrivenih obveznica i javni nadzor pokrivenih obveznica.

 Saradnja iz st. 2. i 4 ovog člana uključuje međusobno pružanje svih informacija koje su relevantne za obavljanje nadzornih zadataka drugog nadležnog organa, a koja uključuje:

1. dostavljanje svih relevantnih informacija na zahtjev Komisije, Centralne banke ili nekog drugog nadležnog organa imenovanog u skladu sa propisima kojima se uređuje izdavanje pokrivenih obveznica i javni nadzor pokrivenih obveznica i
2. na vlastitu inicijativu, dostavljanje svih bitnih informacija Komisiji, Centralnoj banci ili drugim nadležnim organima imenovanima u skladu sa propisima kojima se uređuje izdavanje pokrivenih obveznica i javni nadzor pokrivenih obveznica u drugim državama članicama.

Komisija i Centralna banka Crne Gore sarađuju sa EBA-om ili, prema potrebi, sa evropskim nadzornim tijelom.

 Informacije iz ovog člana smatraju se relevantnima ukoliko bi mogle da bitno utiču na ocjenu zakonske usklađenosti emisije pokrivenih obveznica, uključujući i u drugoj državi članici.

**Objava**

**Član 38**

 Komisija je dužna da objavi na svojoj internet stranici:

1. tekst ovog zakona objavljen u Službenom listu Crne Gore, sve njegove izmjene, podzakonske propisa donesene u skladu s ovim zakonom, kao i smjernica ili preporuka koje će na zahtjev ili po službenoj dužnosti donijeti ili usvojiti u vezi sa ovim zakonom,
2. spisak kreditnih institucija kojima je odobren program pokrivenih obveznica,
3. spisak pokrivenih obveznica koje imaju pravo da koriste oznaku „evropska pokrivena obveznica“ i spisak pokrivenih obveznica koje imaju pravo da koriste oznaku „evropska pokrivena obveznica (Premium)“.

Prilikom objavljivanja informacija iz stava 1 ovog člana Komisija mora da vodi računa o tome da su te informacije dovoljne kako bi se omogućilo sadržajno poređenje pristupa nadležnih organa različitih država članica imenovanih u skladu sa propisima kojima se uređuje emisija pokrivenih obveznica i javni nadzor pokrivenih obveznica.

 Komisija je dužna da ažurira informacije koje se objavljuju u skladu s ovim članom kako bi se bez odlaganja objavile sve promjene tih informacija.

 Komisija jednom godišnje obavještava ­EBA-u o spisku kreditnih institucija iz stava 1 tačke b) ovog člana i spisku pokrivenih obveznica iz stava 1 tačke 3) ovog člana.

**Naknade**

**Član 39**

 Za obavljanje nadzora na osnovu odredbi ovog zakona izdavaoci pokrivenih obveznica Komisiji plaćaju naknadu za nadzor, čiju visinu, način obračuna i način plaćanja Komisija propisuje pravilnikom.

**V. LIKVIDACIJA ILI STEČAJ IZDAVAOCA**

**Otvaranje postupka likvidacije ili stečaja nad izdavaocem**

**Član 40**

 Odredbe čl. 40 do 56 ovog zakona primjenjuju se kad je nad izdavaocem pokrivenih obveznica otvoren postupak likvidacije i/ili stečaja.

Stečajni postupak i postupak likvidacije nad kreditnom institucijom koja je izdavalac pokrivenih obveznica otvara i sprovodi Centralna banka u skladu sa zakonom kojim se uređuje stečaj i likvidacija banaka.

 Komisija je dužna da u roku od dva radna dana od zaprimljenog predloga za otvaranje postupka likvidacije i/ili stečaja nad izdavaocem dostavi Centralnoj banci posljednji izvod iz registra skupa za pokriće i podatke o upravniku skupa za pokriće te da podnese predlog za imenovanje jednog ili više specijalnih upravnika skupa za pokriće. Prilikom odlučivanja o broju specijalnih upravnika Komisija vodi računa o broju programa pokrivenih obveznica kod izdavaoca i broju skupova za pokriće.

 Trenutkom imenovanja specijalnog upravnika, specijalni upravnik preuzima dužnosti i ovlašćenja upravnika skupa za pokriće, čime prestaje funkcija upravnika skupa za pokriće. Dosadašnji upravnik skupa za pokriće dužan je i dalje da pruža sve informacije potrebne za upravljanje skupom za pokriće i da omogući specijalnom upravniku da preuzme svoje dužnosti u skladu sa ovim zakonom. Posebno, upravnik skupa za pokriće izračunat će procenat koji potraživanje iz pokrivenih obveznica predstavlja u ukupnim potraživanjema isplatnog reda u koji potraživanje iz pokrivenih obveznica spada i da dostavi taj podatak likvidatoru i specijalnom upravniku.

 Specijalni upravnik može biti samo lice sa spiska likvidatora u skladu sa zakonom kojim se uređuje likvidacija i/ili stečaj kreditnih institucija ili dosadašnji upravnik skupa za pokriće izdavaoca. Dosadašnji upravnik skupa za pokriće izdavaoca ne mora biti upisan na listu likvidatora da bi bio imenovan specijalnim upravnikom.

 Rješenje o otvaranju postupka likvidacije i/ili stečaja nad izdavaocem sadrži i odluku o imenovanju specijalnog upravnika sa podacima za identifikaciju specijalnog upravnika uz navođenje imena programa „specijalni upravnik programa pokrivenih obveznica“.

 Specijalni upravnik i likvidator izdavaoca neće biti isto lice, a specijalni upravnik će biti nezavistan od likvidatora izdavaoca. Specijalni upravnik ne može biti pravno lice u kojoj je zaposlen likvidator izdavaoca ni fizičko lice zaposleno u pravnom licu koje je likvidator izdavaoca.

 Nakon otvaranja postupka likvidacije i/ili stečaja Komisija može u svakom trenutku da zatraži razrješenje specijalnog upravnika i imenovanje novog, ako za to postoje opravdani razlozi.

 Opravdan razlog iz stava 9 ovog člana za razrješenje predstavlja:

1. kršenje dužnosti i obaveza specijalnog upravnika koje su utvrđene ovim zakonom
2. prestanak ispunjavanja uslova za imenovanje specijalnog upravnika u skladu s ovim zakonu
3. trajnija nemogućnost obavljanja dužnosti i ovlašćenja specijalnog upravnika
4. drugi opravdani razlozi propisani ovim zakonom.

Razrješenje specijalnog upravnika i imenovanje novog može da zatraži i skup investitora većinom propisanom ugovornim uslovima pokrivenih obveznica u slučaju da postoje razlozi za razrješenje predviđeni tim uslovima. Taj zahtjev skupa investitora podnosi Komisiji i on predstavlja opravdan razlog za razrješenje na osnovu kojeg će Komisija da zatraži od Centralne banke da razriješi specijalnog upravnika i imenuje novog.

 Parnični postupak koji se vodi u vezi sa imovinom iz skupa za pokriće i pokrivenim obveznicama prekida se u slučaju otvaranja postupka likvidacije i/ili stečaja i nastavlja se u skladu s odredbama zakona kojim se uređuje parnični postupak kad specijalni upravnik preuzme postupak ili kad ga Centralna banka i Komisija na predlog suprotne strane ili po službenoj dužnosti pozove da to učini.

 Odredbe stava 12 ovog člana na odgovarajući način se primjenjuju i na ostale postupke u kojima se odredbe zakona kojim se uređuje parnični postupak shodno primjenjuju.

**Ovlašćenja i dužnosti specijalnog upravnika**

**Član 41**

 Specijalni upravnik obezbjeđuje zaštitu prava i interesa investitora u pokrivene obveznice i ima sva prava, dužnosti i ovlašćenje koje je uprava izdavaoca imala:

1. u odnosu na skup za pokriće
2. u odnosu na pokrivene obveznice

i ovlašćen je da produži rok dospijeća pokrivenih obveznica u skladu sa uslovima ponude i ovim zakonom.

 Specijalni upravnik naplaćuje dospjela potraživanja iz skupa za pokriće i isplaćuje dospjela potraživanja iz pokrivenih obveznica u skladu sa uslovima njihove emisije i obavlja sve pravne radnje potrebne kako bi se potraživanja iz skupa za pokriće naplatila ili, ako je to u interesu investitora u pokrivene obveznice, prodale odnosno refinansirale.

 Specijalni upravnik obezbjeđuje da je sva imovina koja ulazi u skup za pokriće odvojena od ostale imovine izdavaoca i u tu svrhu ovlašćen je da otvara posebne račune i da preduzima sve pravne radnje potrebne za potpuno odvajanje imovine skupa za pokriće iz likvidacione odnosno stečajne mase.

 Specijalni upravnik zastupa izdavaoca u pravnim poslovima sa trećim licima koje je potrebno sklapati radi održavanja skupa za pokriće, uključujući sklapanje izmjena i dopuna ugovora iz kojih proizlazi imovina u skupu za pokriće, u svim postupcima pokrenutim radi zaštite prava investitora u pokrivene obveznice, uključujući stečajne postupke, parnične i izvršne postupke protiv dužnika i vlasnika sredstava obezbijeđenja radi plaćanja ili naplate sredstava iz kolaterala. Prilikom zastupanja specijalni upravnik nakon naziva pravnog lica izdavaoca navodi „program pokrivenih obveznica“, a on se legitimiše kao „specijalni upravnik programa pokrivenih obveznica“. Specijalni upravnik ovlašćen je da angažuje pravne zastupnike u ime izdavaoca, a za račun investitora u pokrivene obveznice. Sva prava i obaveze koje proizilaze iz pravnih radnji specijalnog upravnika ulaze u skup za pokriće.

 Ako prinosi iz skupa za pokriće nisu dovoljni za potpuno namirenje potraživanje investitora u pokrivene obveznice i ugovornih strana iz ugovora o derivatima koje ispunjavaju uslove iz člana 9 ovog zakona na dan dospijeća, specijalni upravnik plaća srazmjerni udio tih potraživanje koje dospijevaju na dan ili prije dana plaćanja. Ugovorni uslovi pokrivenih obveznica uređuju isplatu preostalog dijela potraživanje investitora u pokrivene obveznice i ugovornih strana iz ugovora o derivatima koji ispunjavaju uslove iz člana 9 ovog zakona.

 Specijalni upravnik i Komisija dužni su da redovno razmjenjuju informacije važne za ispunjavanje obaveza prema investitorima u pokrivene obveznice.

 Odredbe člana 25 ovog zakona o izvještavanju nadležnih organa primjenjuju se na odgovarajući način, a obaveze izvještavanja u odnosu na skup za pokriće ima specijalni upravnik.

 Prava, dužnosti i ovlašćenja specijalnog upravnika iz stava 1 ovog člana ne uključuju prava, ovlašćenja i dužnost zadiranja u likvidacionu ili stečajnu masu izdavaoca i on nije ovlašten da zahtijeva uključivanje nove imovine iz likvidacione ili stečajne mase u skup za pokriće.

 Likvidator nema nikakva ovlašćenja nad skupom za pokriće ni pokrivenim obveznicama i nije ovlašćen da njima raspolaže ni na koji način. Likvidator i specijalni upravnik razmjenjuju informacije koje su im potrebne za obavljanje njihovih dužnosti. Likvidator izdavaoca ovlašćen je da pregleda izvještaje specijalnog upravnika.

 Troškovi specijalnog upravnika plaćaju se iz doprinosa skupa za pokriće. Specijalni upravnik može da koristi zaposlene i resurse izdavaoca na teret skupa za pokriće ako je to potrebno za ispunjenje dužnosti specijalnog upravnika.

 Na nagradu za rad i naknadu troškova specijalnog upravnika odgovarajuće se primjenjuju odredbe zakona kojim se uređuje stečaj, a kojim se uređuje nagrada za rad i naknada troškova stečajnog upravnika.

**Preuzimanje pokrivenih obveznica od treće strane**

**Član 42**

Specijalni upravnik dužan je da pokuša da prenese obaveze iz pokrivenih obveznica i skup za pokriće drugoj kreditnoj instituciji sa sjedištem u Crnoj Gori (u daljem tekstu: sticalac). U tu svrhu specijalni upravnik sastavlja u roku od 60 dana od dana otvaranja postupka likvidacije ili stečaja izdavaoca bazu podataka dostupnu preko interneta uz pristup zaštićen šifrom, koja sadrži sve podatke koji se odnose na skup za pokriće i obaveze izdavaoca iz pokrivenih obveznica, a kako bi se potencijalnom sticaocu omogućila pravna i ekonomska procjena vrijednosti skupa za pokriće i obaveza iz pokrivenih obveznica.

 Prenos se sprovodi na osnovu ugovora o kupoprodaji između izdavaoca, zastupanog od specijalnog upravnika, i sticaoca. Ugovor o prenosu mora da sadrži jasnu identifikaciju izdavaoca i sticaoca, skupa za pokriće i pokrivenih obveznica, izričitu odredbu kako sticalac skupa za pokriće preuzima sve obaveze iz pokrivenih obveznica te ugovornu odredbu o kupoprodajnoj cijeni koja će biti uplaćena u likvidacionu odnosno stečajnu masu izdavaoca. Kupoprodajna cijena uzima u obzir i obaveze izdavaoca iz pokrivenih obveznica i izvedenica te u slučaju da je procjena vrijednosti skupa za pokriće jednaka ili manja zbiru preostale glavnice i kamata iz pokrivenih obveznica te obaveza izdavaoca drugim ugovornim stranama ugovora o derivatima koji ispunjavaju uslove iz člana 9 ovog zakona, kupoprodajna cijena može se sastojati od preuzimanja tih obaveza.

 Ugovor o kupoprodaji stupa na snagu nakon što ga odobri Komisija.

 Na odobrenje ugovora o kupoprodaji i prethodnu suglasnost na odgovarajući se način primjenjuju odredbe ovog zakona koje se odnose na prethodno mišljenje i odobrenje programa pokrivenih obveznica, sa tim da se neće ponovno ispitivati uslovi koji se po prirodi stvari neće mijenjati prenosom skupa za pokriće na novu kreditnu instituciju.

 U slučaju prenosa na osnovu ugovora o kupoprodaji, investitori u pokrivene obveznice i druge ugovorne strane iz ugovora o derivatima koji ispunjavaju uslove iz člana 9 ovog zakona nemaju potraživanje prema likvidacionoj odnosno stečajnoj masi kreditne institucije koja je prenijela pokrivene obveznice, a eventualna preostala vrijednost iz skupa za pokriće ne dijeli se povjeriocima te kreditne institucije već postaje imovina sticaoca.

 Izuzetno od stava 5 ovog člana, izdavalac odnosno likvidaciona i stečajna masa izdavaoca odgovorni su sticaocu za postojanje potraživanje koje čine skup za pokriće u vrijeme stupanja na snagu ugovora o kupoprodaji.

 Prenosom skupa za pokriće na sticaoca, sticalac preuzima ugovornu poziciju izdavaoca u odnosu na pokrivene obveznice te se na njega prenose prava i obaveze izdavaoca prema investitorima u pokrivene obveznice i drugim ugovornim stranama ugovora o derivatima koji ispunjavaju uslove iz člana 9 ovog zakona, a sticalac je dužan da se pridržava ugovornih uslova pokrivenih obveznica. Prenos skupa za pokriće ne predstavlja prenos preduzeća, dijela poduzeća, privredne djelatnosti ili dijela privredne djelatnosti koji zadržava privrednu cjelovitost.

 Ako do preuzimanja pokrivenih obveznica u skladu sa ovim zakonom ne dođe do ispitnog ročišta koje se održava u skladu sa zakonom kojim se uređuje likvidacija ili stečaj kreditnih institucija, sud rješenjem odlučuje da se odredi prodaja skupa za pokriće drugoj kreditnoj instituciji sa sjedištem u Crnoj Gori, a u kojoj će odluci pozvati kreditne institucije sa sjedištem u Crnoj Gori da u roku od 14 dana od objave odluke dostave sudu i specijalnom upravniku iskaz interesa za preuzimanje skupa za pokriće.

 Specijalni upravnik omogućava kreditnoj instituciji koja je iskazala interes za preuzimanje skupa za pokriće pristup podacima koji se odnose na skup za pokriće i obaveze kreditne institucije iz pokrivenih obveznica, a one su u roku od tri mjeseca od isteka roka za iskazivanje interesa ovlašćene da podnesu ponudu.

 Sud nalaže specijalnom upravniku da sklopi ugovor o kupoprodaji sa kreditnom institucijom koja je ponudila najveću cijenu za otkup. Ako su dvije ili više kreditnih institucija ponudile jednaku najvišu cijenu, sud nalaže specijalnom upravniku da sklopi ugovor o prodaji sa kreditnom institucijom čija je ponuda prva zaprimljena, a na prodaju se primjenjuju uslovi i odredbe ovog člana.

**Produženje roka za okončanje likvidacije ili stečaja kreditne institucije**

**Član 43**

 Ako se prenos pokrivenih obveznica u skladu sa članom 42 ovog zakona ne dovrši u roku za okončanje postupka likvidacije ili stečaja koji je propisan zakonom kojim se uređuje likvidacija ili stečaj kreditnih institucija, sud će na predlog specijalnog upravnika da produži taj rok za dodatne tri godine ako je to potrebno radi potpunijeg namirenja investitora u pokrivene obveznice, sa tim da se taj rok može produžiti više puta.

 Produženje roka u skladu s odredbama ovog člana ne sprečava da se likvidacija ili stečaj ostale imovine završi u zakonom za to predviđenom roku.

 Na one aspekte likvidacije ili stečaja izdavaoca koji nisu uređeni ovim zakonom primjenjuju se odredbe zakona kojim se uređuje likvidacija ili stečaj kreditnih institucija.

**Zaštita skupa za pokriće u slučaju prenosa**

**Član 44**

Sticalac u slučaju prenosa iz člana 42 ovog zakona smatra se sveopštim pravnim sljednikom izdavaoca u vezi sa prenesenom imovinom, pravima i obavezama.

 Javni registri, centralno klirinško depozitarno društvo, katastri i drugi registri na osnovu ugovora o kupoprodaji i odobrenja Komisije iz člana 42 stav 3 ovog zakona upisuju sticaoca kao imaoca odnosno obezbijeđenog povjerioca na svoj imovini i kolateralima iz prenesenog skupa za pokriće.

Izuzetno od stava 2 ovog člana, imovinu u postupku sanacije kreditne institucije moguće je prenijeti i na osnovu odluke Centralne banke u skladu sa zakonom kojim se uređuje oblast sanacije kreditnih institucija.

 Ako je ugovor o obezbijeđenju potraživanje koje je prenesen na osnovu ugovora o kupoprodaji i ovjeren od nadležnog suda ili sastavljen u obliku pravnih spisa ili solemnizovane (potvrđene) privatne isprave sa pristankom za sprovođenje izvršenja neposredno na osnovu ugovora o obezbijeđenju, notar sastavlja potvrdu o izvršenju u korist sticaoca nakon priloženog ugovora o kupoprodaji, registra skupa za pokriće koji dokazuje da je obezbijeđeno potraživanje bilo uključena u skup za pokriće i odobrenje Komisije iz člana 42 stav 3 ovog zakona i ne zahtijeva ispunjenje daljih formalnosti.

 Parnični postupak koji se vodi u vezi sa imovinom iz skupa za pokriće i pokrivenim obveznicama prekida se u slučaju prenosa imovine u skladu s članom 42 ovog zakona i nastavlja se u skladu odredbama zakona kojim se uređuje parnični postupak kad sticalac preuzme postupak ili kad ga sud na predlog suprotne strane ili po službenoj dužnosti pozove da to učini. Odredbe ovog stava na odgovarajući se način primjenjuju i na ostale postupke u kojima se odredbe zakona kojim se uređuje parnični postupak podređeno primjenjuju. Kao dokaz prenosa imovine dovoljno je priložiti ugovor o kupoprodaji i izvod iz registra skupa za pokriće koji dokazuje da je potraživanje bilo predmet kupoprodaje i uključeno u skup za pokriće.

 Odredbe ovog člana na odgovarajući način se primjenjuju i u slučaju kupovine imovine prilikom zajedničkog finansiranja predviđenog članom 7 ovog zakona.

**Likvidacija skupa za pokriće**

**Član 45**

Ako se prenos pokrivenih obveznica u skladu sa članom 42 ovog zakona ne završi u roku za okončanje likvidacije ili stečaja koji je propisan zakonom kojim se uređuje likvidacija ili stečaj kreditnih institucija, a postane jasno da skup za pokriće neće biti dovoljan za namirenje potraživanje investitora iz pokrivenih obveznica i drugih ugovornih strana ugovora o derivatima koji ispunjavaju uslove iz člana 9 ovog zakona, specijalni upravnik može u cjelosti ili djelimično da proda imovinu koja se nalazi u skupu za pokriće, o čemu je dužan da prethodno obavijesti Komisiju. Takvo obavještenje mora da sadrži detaljno obrazloženje o tome na koji je način specijalni upravnik utvrdio da su uslovi za prodaju imovine koja se nalazi u skupu za pokriće ispunjeni, kao i procjenu efekata prodaje imovine iz skupa za pokriće na investitore u pokrivene obveznice.

 Prilikom prodaje imovine iz stava 1 ovog člana specijalni upravnik ovlašćen je da poduzima pravne radnje sa svrhom cjelokupne ili djelimične prodaje imovine koja čini skup za pokriće, kao i ostale radnje unovčenja stečajne imovine kako je propisano zakonom kojim se uređuje stečaj, pri čemu mu nije potrebna saglasnost bilo kojeg trećeg lica, i na te pravne radnje ne primjenjuju se procesne odredbe propisa kojim se uređuje poslovanje privrednih društava i propisa kojim se uređuje tržište kapitala u dijelu koji bi bio suprotan ovom članu i svrsi pravnih radnji prodaje imovine.

 Od iznosa primljenog od prodaje imovine specijalni upravnik podmiruje troškove prodaje, a ostatak, na prvi sljedeći dan dospijeća pokrivenih obveznica, srazmjerno dijeli investitorima u pokrivene obveznice i drugim ugovornim stranama iz ugovora o derivatima koji ispunjavaju uslove iz člana 9 ovog zakona.

**Primjena sanacionih instrumenata**

**Član 46**

Organ nadležan za sanaciju izdavaoca, prilikom primjene instrumenta odvajanja imovine, instrumenta prodaje ili instrumenta prelazne institucije prema propisu kojim se uređuje sanacija kreditnih institucija, može u prenos da uključi imovinu uključenu u skup za pokriće samo ako u prenos uključi i odgovarajuće obaveze iz pokrivenih obveznica. Na taj prenos na odgovarajući se način primjenjuju, u zavisnosti od slučaja, odredbe člana 42 st. 5., 6. i 7. i člana 44 ovog zakona.

 **Izloženost u obliku pokrivenih obveznica**

**Član 47**

U slučaju primjene povlaštenog tretmana pokrivene obveznice moraju da budu obezbijeđene bilo kojom od sljedeće imovine:

1. izloženostima prema državama, centralnim bankama, subjektima javnog sektora, jedinicama lokalne samouprave u Uniji ili izloženostima koje su obezbijeđene njihovim garancijama;
2. izloženostima prema državama trećih zemalja, centralnim bankama trećih zemalja, multilateralnim razvojnim bankama, međunarodnim organizacijama, pod uslovom da ne prelaze 20 % nominalnog iznosa nepodmirenih obaveza koje proizlaze iz pokrivenih obveznica institucija izdavaoca;
3. izloženostima prema institucijama pod uslovom da ne prelaze 15 % nominalnog iznosa nepodmirenih obaveza koje proizlaze iz pokrivenih obveznica institucije izdavaoca;
4. kreditima koji su obezbijeđeni stambenim nekretninama do iznosa glavnice na koju je upisan teret, zajedno s prethodno upisanim teretima na nekretnini ili 80 % vrijednosti založenih nekretnina;
5. kreditima koji su obezbijeđeni teretima na brodovima u iznosu najviše do visine razlike između 60 % vrijednosti založenog broda i vrijednosti prethodno upisanih tereta na brod.

Za potrebe tač. 3 do 5 stav 1 ovog člana izloženosti nastale prenosom ili upravljanjem plaćanjima dužnika ili prihodom na osnovu unovčenja kredita obezbijeđenog nekretninama nadređenih tranši ili dužničkih hartija od vrijednosti nisu obuhvaćene u obračunu ograničenja iz ovih tačaka.

 Za potrebe stava 1 ovog člana garancije su namijenjene isključivo zaštiti imaoca pokrivenih obveznica od gubitaka u skladu sa važećim zakonima.

**Stupanje dužnika u status neispunjavanja obveza**

**Član 48**

Smatra se da je status neispunjavanja obveza pojedinog dužnika nastao kada je ispunjen jedan ili oba sledeća uslova:

1. postoji vjerovatnoća da dužnik neće u cijelosti izmiriti svoje obaveze prema instituciji, njenom matičnom društvu ili bilo kojem od njenih društava kćeri ne uzimajući u obzir mogućnost naplate iz garancije;
2. dužnik više od 90 dana nije ispunio svoju dospjelu obavezu po bilo kojoj značajnoj kreditnoj obavezi prema instituciji, njenom matičnom društvu ili bilo kojem od njenih društava kćeri.

**V. PREKRŠAJNE ODREDBE**

**Povrede izdavaoca**

**Član 49**

Novčanom kaznom u iznosu koji ne može biti veći od 10% ukupnog prihoda koji je ostvario u godini kada je počinjena povreda, utvrđenog službenim finansijskim izvještajima za tu godinu, kaznit će se izdavalac:

1. ako ne obezbijedi da su pokrivene obveznice u svakom trenutku obezbijeđene imovinom koja je prihvatljiva u skladu sa članom 47 ovog zakona;
2. ako izdavalac izda pokrivene obveznice, a da ne obezbijedi dvostruku zaštitu predviđenu odredbama člana 4 ovog zakona;
3. ako izdavalac izda pokrivene obveznice kod kojih obaveze plaćanja povezane sa pokrivenim obveznicama podliježu automatskom ubrzanju ili ubrzanju izjavom volje izdavaoca samo zbog činjenice da je nad izdavaocem otvoren postupak likvidacije ili sanacije ili je isto naknadno omogućio, što je suprotno odredbama člana 5 ovog zakona;
4. ako ne obezbijedi da imovina u skupu za pokriće ispunjava zahtjeve u pogledu usklađenog finansiranja, što je suprotno članu 6 stav 3 ovog zakona;
5. ako nema uspostavljene postupke na osnovu kojih može da prati jesu li fizički kolaterali kojima se obezbjeđuje imovina za pokriće odgovarajuće obezbijeđeni od gubitka ili štete i je li potraživanje po tako obezbijeđenom pokriću izdvojeno u skladu s članom 10 ovog zakona, što je suprotno članku 7 stav 4 ovog zakona;
6. ako ne evidentira imovinu za pokriće u registru skupa za pokriće i/ili ako je ne dokumentuje u skladu s odredbama ovog zakona odnosno ako ne dokumentuje usklađenost svojih politika kreditiranja sa odredbama člana 6 ovog zakona, što je suprotno članu 6 stav 5 ovog zakona;
7. ako se prilikom vrednovanja fizičkih kolaterala u skladu s članom 47 ovog zakona ne drži pravila iz člana 6 stav 6 ovog zakona;
8. ako u skup za pokriće uključi imovinu kupljenu od druge kreditne institucije i/ili kupljenu od pravnog lica koje nije kreditna institucija, a ta imovina nije prihvatljiva u skladu sa članom 6 ovog zakona i nije izdvojena u skladu sa članom 10 ovog zakona, što je suprotno članu 7 st. 1 i 2 ovog zakona;
9. ako izdavalac koji u skup za pokriće uključuje i imovinu kupljenu od pravnog lica koje nije kreditna institucija ne ocijeni standarde za odobravanje kredita pravnog lica koje je iniciralo imovinu za pokriće ili sam ne sprovede detaljnu procjenu kreditne sposobnosti dužnika, što je suprotno članu 7 stav 3 ovog zakona;
10. ako se skup za pokriće ne sastoji od imovine utvrđene u skladu sa članom 8 ovog zakona;
11. ako ne ispunjava uslove u pogledu ugovora o derivatima u skupu za pokriće utvrđene članom 9 ovog zakona;
12. ako se ugovori o derivatima sa drugom ugovornom stranom koji služe za zaštitu od rizika skupa za pokriće uključe u isti skup za netiranje zajedno sa ostalim ugovorima o derivatima koje je izdavalac pokrivenih obveznica sklopio sa tom istom drugom ugovornom stranom, a koji ne služe za pokriće rizika skupa za pokriće, što je suprotno članu 9 stav 2 ovog zakona;
13. ako se ugovori o derivatima sa drugom ugovornom stranom koji služe za pokriće rizika skupa za pokriće jednog programa pokrivenih obveznica uključe u isti skup za netiranje zajedno sa ugovorima o derivatima koji se odnose na skup za pokriće drugog programa pokrivenih obveznica, što je suprotno članu 9 stav 3 ovog zakona;
14. ako ne čuva dokumentaciju iz člana 9 stav 5 tačka 2 ovog zakona u skladu sa rokom utvrđenim u članu 9 stav 6 ovog zakona;
15. ako ne ispunjava zahtjeve u pogledu izdvajanja imovine za pokriće u skladu sa članom 10 ovog zakona;
16. ako koristi imovinu koja čini skup za pokriće za bilo što osim za ispunjenje obaveza prema investitorima u pokrivene obveznice, drugim ugovornim stranama iz ugovora o derivatima koji ispunjavaju uslove iz člana 9 ovog zakona i obaveza koje proizlaze iz samog skupa za pokriće, sve do potpunog ispunjenja potraživanje iz pokrivenih obveznica, što je suprotno odredbama člana 10 stav 6 ovog zakona;
17. ako prije izdavanja pokrivenih obveznica ne uspostavi i/ili ne održava registar skupa za pokrića i/ili ako u registar skupa za pokriće ne upiše svu imovinu koja čini skup za pokriće za svako izdanje pokrivenih obveznica, što je suprotno članu 11 ovog zakona;
18. ako registar skupa za pokriće ne sadrži podatke o imovini koji omogućavaju da se ona u svakom trenutku može odrediti, kao i da se može odrediti njena vrijednost i kolaterali kojima je takva imovina obezbijeđena, što je suprotno članu 11 stav 2 ovog zakona;
19. ako nakon izdavanja pokrivenih obveznica bez odlaganja ne upiše u registar skupa za pokriće svu imovinu koja postaje dio skupa za pokriće odnosno ako u registar skupa za pokriće upiše imovinu koja postaje dio skupa za pokriće bez prethodnog odobrenja upravnika skupa za pokriće, što je suprotno članu 11 stav 5 ovog zakona;
20. ako bez odlaganja ne izbriše iz skupa za pokriće svu imovinu koja prestaje biti dio skupa za pokriće odnosno ako iz registra skupa za pokriće izbriše imovinu bez prethodnog odobrenja upravnika skupa za pokriće, što je suprotno članu 11 stav 6 ovog zakona;
21. ako ne dostavi izvod iz registra skupa za pokriće u elektronskom obliku Komisiji prilikom izdavanja pokrivenih obveznica i prilikom svake izmjene imovine u skupu za pokriće i/ili ako ne dostavi dokaz o odobrenju upravnika skupa za pokriće za upis odnosno brisanje imovine iz skupa za pokriće, što je suprotno članu 11 st. 9 i 9 ovog zakona;
22. ako uprava izdavaoca prije nego što zatraži odobrenje za program pokrivenih obveznica ne imenuje upravnika skupa za pokriće koji će potvrditi da prilikom izdanja pokrivenih obveznica postoji dovoljan skup za pokriće i da je upisan u registar skupa za pokriće, u skladu s odredbama ovog zakona, i/ili ako na odluku o imenovanju upravnika skupa za pokriće prethodno nije dala saglasnost interna revizija i nadzorni odbor izdavaoca, što je suprotno članu 12 st. 1 i 5 ovog zakona;
23. ako ne obezbijedi da upravnik skupa za pokriće uz prethodnu pisanu najavu ima direktan pristup sjednicama organa upravljanja i nadzornog odbora izdavaoca kad god je na dnevnom redu tih sjednica tema koja ima ili može imati uticaja na prava i obaveze investitora u pokrivene obveznice, što je suprotno članu 1 stav 3 ovog zakona;
24. ako ne obezbijedi da je upravnik skupa za pokriće odvojen od izdavaoca i od revizora izdavaoca te nezavistan od izdavaoca i njegovog revizora i da ima relevantno iskustvo u reviziji kreditnih institucija, finansijskih institucija, infrastrukturu tržišta kapitala, društava za upravljanje investicionim skupovima, penzionim društvima ili penzionim osiguravajućim društvima ili relevantno iskustvo u obavljanju sličnih poslova u subjektima finansijskog sektora, što je suprotno članu 1 stav 4 ovog zakona;
25. ako prije donošenja odluke o imenovanju upravnika skupa za pokriće ne sprovede procjenu ispunjava li upravnik skupa za pokriće uslove propisane ovim zakonom te tu procjenu ne dostavi Komisiji u sklopu zahtjeva iz člana 18 ovog zakona, što je suprotno članu 12 stav 5 ovog zakona;
26. ako ne obezbijedi da upravnik skupa za pokriće u svako doba ima pristup registru skupa za pokriće, kao i brz pristup svim dokumentima povezanim na bilo koji način sa pokrivenim obveznicama ili imovinom za pokriće, uključujući sve kreditne spise, ugovore, dokumente o kolateralima, procjene imovine i slične dokumente koji su povezani sa kreditima uključenim u skup za pokriće, što je suprotno članu 12 stav 13 ovog zakona;
27. ako ne pruži informacije investitorima o svom programu pokrivenih obveznica koje su dovoljno detaljne, ili pruži nepotpune i netačne informacije, kako bi se investitorima omogućilo da ocijene profil i rizike tog programa i sprovedu dubinsku analizu programa, i to na način da se investitorima na tromjesečnoj osnovi pružaju informacije utvrđene u članu 13 stav 1 ovog zakona, i/ili ako izdavalac te informacije ne objavi na svojim internet stranicama, što je suprotno članu 13 ovog zakona;
28. ako ne obezbijedi zaštitu investitora na način da program pokrivenih obveznica u svakom trenutku ispunjava zahtjeve u pogledu pokrića propisane članom 14 ovog zakona;
29. ako ne obezbijedi da je ukupan nominalni iznos glavnice cjelokupne imovine uključene u skup za pokriće najmanje 5% veći od ukupnog nominalnog iznosa glavnice nepodmirenih obaveza koje proizlaze iz pokrivenih obveznica, što je suprotno članu 14 stav 7 ovog zakona;
30. ako ne sprovede analizu otpornosti na stres na program pokrivenih obveznica po zahtjevu Komisije i ne dostavi takvu analizu upravniku skupa za pokriće najkasnije u roku od 30 dana od sprovedenog testiranja otpornosti na stres, što je suprotno član 14 stav 9 ovog zakona;
31. ako ne obezbijedi zaštitu investitora na način da skup za pokriće u svakom trenutku uključuje bafer za likvidnost koji se sastoji od likvidne imovine dostupne za pokriće neto likvidnosnih odliva u okviru programa pokrivenih obveznica, što je suprotno članu 15 stav 1 ovog zakona;
32. ako izda pokrivene obveznice sa produženjem roka dospijeća i taj rok produži, a da nisu ispunjeni uslovi utvrđeni u članu 16 st. 2 i 3 ovog zakona;
33. ako nakon početnog izdavanja pod programom pokrivenih obveznica izda novo izdanje pokrivenih obveznica unutar tog programa pokrivenih obveznica bez traženja novog odobrenja za program pokrivenih obveznica odnosno prethodnog mišljenja, a izdanje nije u skladu sa odobrenjem koje je dato za program i u skladu sa odredbama ovog zakona i pripadajućih podzakonskih propisa, što je suprotno članu 18 stav 8 ovog zakona;
34. ako pokrivene obveznice izda kreditna institucija koja nema sjedište u Crnoj Gori i/ili koja od Komisije nije dobila odobrenje programa pokrivenih obveznica u okviru kojeg izdaje pokrivene obveznice, što je suprotno članu 19 stav 1 ovog zakona;
35. ako na osnovu lažnih izjava ili na drugi način nezakonito stekne prethodno mišljenje odnosno odobrenje programa pokrivenih obveznica iz člana 19 ovog zakona;
36. ako nakon dobijanja odobrenja namjerava da izmijeni program pokrivenih obveznica, a da o takvim namjeravanim izmjenama nije prethodno obavijestio Komisiju i/ili ako za svaku materijalno značajnu promjenu izdavalac nije zatražio odobrenje za izmjenu prethodno odobrenog programa, što je suprotno članu 19 stav 6 ovog zakona;
37. ako više ne ispunjava uslove na osnovu kojih je izdato odobrenje za program pokrivenih obveznica, što je suprotno članu 20 ovog zakona;
38. ako nema odgovarajući sistem upravljanja rizicima za poslovanje sa pokrivenim obveznicama koji je uspostavljen tako da obezbijedi identifikaciju, procjenu, kontrolu i praćenje svih rizika povezanih sa poslovanjem sa pokrivenim obveznicama, a posebno rizik druge ugovorne strane, kamatni rizik, valutni rizik, tržišni rizik, operativni rizik i rizik likvidnosti, odnosno ako sistem upravljanja rizicima ne obuhvata stavke utvrđene u članu 22 stav 3 ovog zakona;
39. ako prije dobijanja odobrenja iz člana 19 ovog zakona ne sprovede detaljnu pisanu analizu svih rizika za poslovanje sa pokrivenim obveznicama i ako nema dovoljan broj zaposlenih sa stručnim kvalifikacijama potrebnim za obavljanje poslova sa pokrivenim obveznicama, što je suprotno članu 22 stav 4 ovog zakona;
40. ako za svako polugodište odnosno na zahtjev ne dostavi ili dostavi nepotpune i netačne informacije Komisiji o programu pokrivenih obveznica i druge informacije utvrđene u članu 25 stav 1 ovog zakona;
41. ako u slučaju sanacije izdavaoca ne dostavi Komisiji sve dodatne informacije koje se odnose na zaštitu investitora u pokrivene obveznice i ostvarivanje njihovih prava iz pokrivenih obveznica, a u slučaju likvidacije ili stečaja izdavaoca dodatne informacije ne dostavi Komisiji , što je suprotno članu 25 stav 2 ovog zakona;
42. ako na zahtjev Komisije ne dostavi izvještaje i informacije o svim pitanjima važnima za zaštitu investitora i sprovođenje nadzora nad primjenom odredbi ovog zakona, što je suprotno članu 25 stav 3 ovog zakona;
43. ako izdavalac koji izdvoji postupke, usluge ili aktivnosti koje se odnose na izdanje pokrivenih obveznica koje bi inače obavljao sam izdavalac ugovorno nije obezbijedio da pružalac usluga sarađuje sa Komisijjom u vezi sa izdvojenim procesima odnosno ako izdavalac u tom slučaju ne obezbijedi da Komisija ima efikasan pristup podacima koji se odnose na izdvojene procese, kao i relevantnim poslovnim prostorima pružaoca usluga, kada je to potrebno radi efikasnog nadzora u skladu sa odredbama ovog zakona, kao i da se Komisija može koristiti tim pravom pristupa, što je suprotno članu 30 stav 5 ovog zakona.

 Za povrede iz stava 1 ovog člana novčanom kaznom u iznosu do 40.000,00 eura kaznit će se i odgovorno lice iz organa upravljanja izdavaoca.

 Novčanom kaznom iz stava 1 ovog člana kaznit će se izdavalac ili drugi subjekt nadzora:

1. ako nakon zaprimanja obavještenja o nadzoru ne omogući ovlašćenim licima Komisije obavljanje neposrednog nadzora u sjedištu izdavaoca i na ostalim mjestima u kojima on ili drugo lice po njegovom ovlašćenju obavlja djelatnost i poslove u vezi sa kojima Komisija obavlja nadzor, što je suprotno članu 30 stav 1 ovog zakona;
2. ako ovlašćenom licu Komisije, na njegov zahtjev, ne omogući kontrolu poslovnih knjiga, poslovne dokumentacije, administrativne ili poslovne evidencije i nadzor nad informacionim sistemom i tehnologijama koje omogućavaju rad informacionog sistema, u obimu potrebnom za obavljanje nadzora u smislu ovog zakona, odnosno ako subjekt nadzora ovlašćenom licu Komisije, na njegov zahtjev, ne dostavi svu traženu poslovnu dokumentaciju, kompjuterske zapise, kopije poslovnih knjiga, druge evidencije o prometu podataka, administrativne ili poslovne evidencije u papirnom obliku ili u obliku elektronskog zapisa na mediju i u obliku koji zahtijeva ovlašćeno lice Komisije, a u vezi sa skupom za pokriće, što je suprotno članu 30 stav 2 i 3 ovog zakona;
3. ako ne obezbijedi ovlašćenom licu Komisije direktni pristup sistemu za upravljanje bazama podataka kojima se koristi, u svrhu sprovođenja nadzora uz pomoć kompjuterskog programa, što je suprotno članu 30 stav 4 ovog zakona.

Za povrede iz stava 3 ovog člana novčanom kaznom u iznosu do 15.000,00 eura kaznit će se odgovorno lice izdavaoca ili drugog subjekta nadzora.

**Prekršaji upravnika skupa za pokriće**

**Član 50**

 Novčanom kaznom u iznosu do 15.000,00 eura kaznit će se za prekršaj upravnik skupa za pokriće:

1. ako ne odbije da izda prethodno odobrenje za upis u registar skupa za pokriće ili brisanje iz registra skupa za pokriće u slučajevima kada bi takav upis ili brisanje doveli do toga da izdavalac ili skup za pokriće ne ispunjava uslove propisane ovim zakonom, podzakonskim propisima, odobrenju za izdavanje pokrivenih obveznica ili prospektu izdanja, a posebno ako upravnik skupa za pokriće ne odbije da izda prethodno odobrenje za upis kada imovina koja je predložena kao imovina za pokriće ne zadovoljava uslove propisane za imovinu za pokriće, što je suprotno članu 11 stav 7 ovog zakona;
2. ako ne uzme u obzir zaključke analize iz člana 14 stav 9 ovog zakona pri procjeni hoće li izdavalac i skup za pokriće moći nastaviti ispunjavati uslove propisane ovim zakonom, podzakonskim aktima, kao i ugovornim uslovima pokrivenih obveznica, što je suprotno članu 12 stav 7 ovog zakona;
3. ako kontinuirano ne prati ispunjavaju li izdavalac i skup za pokriće uslove propisane ovim zakonom, podzakonskim aktima, kao i ugovorne uslove pokrivenih obveznica utvrđene u članu 1 stav 8 ovog zakona;
4. ako ne nadzire registar skupa za pokriće u periodu dok pokrivene obveznice ne budu u cjelosti otplaćene kako bi se obezbijedilo da izdavalac održava vrijednost pokrivenih obveznica u skladu sa odredbama ovog zakona, podzakonskim aktima i ugovornim uslovima pokrivenih obveznica, što je suprotno članu 12 stav 10 ovog zakona;
5. ako odobri brisanje, zamjenu i dodavanje imovine u registar skupa za pokriće, a skup za pokriće nakon predloženog brisanja, zamjene i dodavanja imovine ne ispunjava zahtjeve koje mora da ispunjava skup za pokriće prema ovom Zakonu, podzakonskim aktima i ugovornim uslovima pokrivenih obveznica, što je suprotno članu 12 stav 12 ovog zakona;
6. ako svakih šest mjeseci ne podnese izvještaj Komisiji u kojem treba da potvrdi da je skup za pokriće usklađen sa zakonskim i regulatornim zahtjevima i/ili ako uz izvještaj ne priloži izvod iz registra skupa za pokriće, što je suprotno članu 12 stav 14 ovog zakona;
7. ako ne odgovori na zahtjev za dostavu informacija na zahtjev Komisije u roku koji u takvom zahtjevu za informacije ili zahtjevu odredi odnosno Komisija, što je suprotno članu 12 stav 16 ovog zakona.

Za prekršaje iz stava 1 ovog člana novčanom kaznom u iznosu do 2.500,00 eura kaznit će se i odgovorno lice upravnika skupa za pokriće ako je upravnik skupa za pokriće pravno lice.

 Prekršajni postupak protiv upravnika skupa za pokriće za prekršaje iz ovog člana pokreće Komisija.

**Prekršaji likvidatora izdavaoca odnosno specijalnog upravnika**

**Član 51**

Novčanom kaznom u iznosu do 2.500,00 eura kaznit će se likvidator izdavaoca ako raspolaže skupom za pokriće ili pokrivenim obveznicama, što je suprotno članu 41 stav 9 ovog zakona.

 Prekršajni postupak protiv likvidatora za prekršaje iz ovog člana pokreće Komisija.

 Novčanom kaznom u iznosu do 2.500,00 eura kaznit će se za prekršaj specijalni upravnik:

1. ako u roku od šest mjeseci po konačnom dospijeću pokrivenih obveznica ne utvrdi jesu li u potpunosti isplaćeni glavnice i kamata iz pokrivenih obveznica te iznosi koji se duguju drugim ugovornim stranama iz ugovora o derivatima, što je suprotno članu 6 stav 6 ovog zakona;
2. ako ne otvori posebne račune ili ne preduzme sve pravne radnje potrebne za potpuno odvajanje imovine skupa za pokriće iz likvidacione ili stečajne mase, što je suprotno članu 41 stav 3 ovog zakona;
3. ako zadire u likvidacionu ili stečajnu masu izdavaoca, što je suprotno članu 41 stav 8 ovog zakona;
4. ako u roku od 45 dana od dana otvaranja postupka likvidacije ili stečaja ne sastavi bazu podataka kako bi se zainteresovanim sticaocima omogućila procjena vrijednosti skupa za pokriće i ako ne omogući uvid u te podatke u skladu sa odredbama ovog zakona, što je suprotno članu 42 stav 1 ovog zakona.

Za prekršaje iz stava 3 ovog člana novčanom kaznom u iznosu do 2.500,00 eura kaznit će se i odgovorno lice specijalnog upravnika ako je specijalni upravnik pravno lice.

 Prekršajni postupak protiv specijalnog upravnika za prekršaje iz ovog člana pokreće Komisija.

**Objava upravnih sankcija, prekršajnih sankcija i nadzornih mjera**

**Član 52**

Komisija je dužna da objavi na svojoj internet stranici odluke o izricanju novčanih kazni, prekršajnih sankcija i nadzornih mjera koje su izrečene zbog kršenja odredbi ovog zakona, uključujući i:

1. rješenja o izricanju novčanih kazni, a koje se odnose na povrede odredbi ovog zakona;
2. rješenja o prekršajima koje se odnose na kršenje odredbi ovog zakona;
3. prekršajne naloge na koje nije uložena žalba u skladu sa zakonom kojim se uređuje prekršajni postupak;
4. rješenja o izricanju nadzornih mjera, a koje su donesene u postupcima nadzora koje sprovodi Komisija.

Objavljivanje iz stava 1 ovog člana vrši se bez nepotrebnog odlaganja nakon što je počinilac povrede obaviješten o rješenju kojim se izriče ta sankcija ili mjera, kao i o tome da će se rješenje objaviti na internet stranici Komisije.

 Objavljivanje iz stava 1 ovog člana sadrži najmanje informacije o vrsti i karakteru povrede i identitetu počinioca povrede. Obaveza iz stava 1 ovog člana ne primjenjuje se na odluke o izricanju mjera istražne prirode.

 Izuzetno od stava 1 ovog člana, Komisija će objaviti rješenja o izricanju novčanih kazni, prekršajnih sankcija ili nadzornih mjera bez navođenja identiteta počinioca povrede:

1. ako je sankcija ili mjera izrečena fizičkom licu i ako se ustanovilo da je objava ličnih podataka neproporcionalna
2. ako bi objava ugrozila stabilnost finansijskih tržišta ili kaznenu istragu koja je u toku, sa tim da će Komisija, ako ima saznanja da se u vezi sa činjenicama vodi istraga na kojima se zasniva novčana kazna, prekršajna sankcija ili nadzorna mjera, dostaviti odluku organu koji vodi istragu koji može rješenjem u roku od 15 dana od dostavljanja rješenja od strane Komisije odrediti tajnost rješenja ako bi njegovo javno objavljivanje štetilo procedurama postupka, a sve u skladu sa zakonom kojim se uređuje kazneni postupak;
3. ako bi objava prouzrokovala neproporcionalnu štetu uključenim kreditnim institucijama ili fizičkim licima, u mjeri u kojoj je to moguće utvrditi.

U slučaju odluke o anonimnoj objavi, Komisija može objavu relevantnih podataka da odloži na razuman rok, ako je predviđeno da će razlozi za anonimnu objavu prestati da postoje nakon tog roka.

 Ako je protiv novčanih kazni ili nadzorne mjere podnesen pravni lijek odnosno pokrenut upravni spor, Komisija će tu informaciju uključiti u objavu ili izmijeniti prethodnu objavu ako je pravni lijek podnesen odnosno upravni spor pokrenut nakon prvobitne objave. Komisija će objaviti podatak o ishodu postupka pokrenutog po podnesenom pravnom lijeku odnosno pokrenutom upravnom sporu, kao i svaku odluku kojom se poništava prethodna izrečena upravna sankcija ili nadzorna mjera odnosno usvaja tužbeni zahtjev u upravnom sporu.

 Ako je protiv prekršajne sankcije podnesen pravni lijek, Komisija će tu informaciju uključiti u objavu ili izmijeniti prethodnu objavu ako je pravni lijek podnesen nakon prvobitne objave. Komisija će objaviti podatak o ishodu postupka pokrenutog po podnesenom pravnom lijeku, kao i svaku odluku kojom se poništava prethodna odluka o izricanju prekršajne sankcije.

 Sva pravosnažna rješenja kojim se poništavaju rješenja o izricanju sankcije ili mjere takođe će se objaviti bez odlaganja na internet stranici Komisije.

 Objave iz ovog člana su dostupne na internet stranici Komisije tokom pet godina od dana objave.

 Komisija obavještava EBA-u o svim izrečenim novčanim kaznama i nadzornim mjerama, između ostalog o svim podnesenim pravnim lijekovima protiv tih sankcija i mjera i njihovom ishodu, prema potrebi.

**VI.OZNAČAVANJE**

**Označavanje**

**Član 53**

 Oznaka „evropska pokrivena obveznica“ i njen službeni prevod na sve službene jezike Evropske unije koristi se samo za pokrivene obveznice koje ispunjavaju zahtjeve utvrđene ovim zakonom.

 Oznaka „evropska pokrivena obveznica (Premium)“ i njen službeni prevod na sve službene jezike Evropske unije koristi se samo za pokrivene obveznice:

1. koje ispunjavaju zahtjeve utvrđene odredbama ovog zakona i
2. koje ispunjavaju zahtjeve iz člana 47 ovog zakona.

**Postojeće pokrivene obveznice**

**Član 54**

 Instrumenti pod nazivom „pokrivene obveznice“ prije stupanja na snagu ovog zakona i izvedenice tog pojma ne smatraju se pokrivenim obveznicama u smislu ovog zakona.

**VII. PRELAZNE I ZAVRŠNE ODREDBE**

**Odložena primjena**

**Član 55**

Odredbe člana 12 stav 13, člana 16 stav 4, člana 37 stav 4, stav 5 tačka 2, stav 6 i 7, član 38 stav 1 tačka 3, stav 2 i stav 4, član 47 stav 1 tačka 1, član 52 stav 10 i član 53 ovog zakona primjenjivaće se od dana pristupanja Crne Gore Evropskoj uniji.

**Rokovi za donošenje podzakonskih akata**

**Član 56**

 Podzakonski propisi za sprovođenje ovog zakona donijeće se u roku od 12 mjeseci od dana stupanja na snagu.

**Stupanje na snagu**

**Član 57**

 Ovaj Zakon stupa na snagu osmoga dana od dana objavljivanja u „Službenom listu Crne Gore“ a primjenjivaće se od 1. januara 2027. godine.

**OBRAZLOŽENJE ZAKONA O IZDAVANJU POKRIVENIH OBVEZNICA I NADZORU POKRIVENIH OBVEZNICA**

 **I Ustavni osnov za donošenje zakona**

Ustavni osnov za donošenje ovog zakona je član 16 stav 1tačka 5 Ustava Crne Gore, prema kome se, u skladu sa Ustavom, uređuju pitanja od interesa za Crnu Goru.

 **II Razlozi i cilj donošenja Zakona o izdavanju pokrivenih obveznica i nadzoru pokrivenih obveznica**

 Zakonom o izdavanju pokrivenih obveznica i nadzoru pokrivenih obveznica (u daljem tekstu: Zakon) uređuju se uslovi za izdavanje pokrivenih obveznica i uslovi za zaštitu investitora u pokrivene obveznice kreditnih institucija koji se odnose na:

* zahtjeve u pogledu izdavanja pokrivenih obveznica
* strukturna obilježja pokrivenih obveznica
* nadzor pokrivenih obveznica
* zahtjeve u pogledu objavljivanja u vezi s pokrivenim obveznicama i
* kaznene odredbe.

 Ovaj se Zakon primjenjuje na pokrivene obveznice koje izdaje kreditna institucija sa sjedištem u Crnoj Gori.

 Pokrivene obveznice su dužničke hartije od vrijednosti koje investitorima izdaje kreditna institucija sa sjedištem u Crnoj Gori da bi obezbijedila alternativne izvore finansiranje.

 Na nivou Evropske unije posljednjih deset godina pojačana je legislativna aktivnost, između ostalog i pokrivenih obveznica, a početak regulative koja se odnosi na pokrivene obveznice se poklapa s krajem posljednje velike ekonomske krize. Svrha izdavanja pokrivenih obveznica jeste da obezbijede domaćim kreditnim institucijama nove, alternativne izvore finansiranje za izdavanje kredita. Naime, izdavanjem pokrivenih obveznica kreditnim institucijama pruža se prilika da se finansiraju i pomoću tržišta kapitala i da u tom smislu više ne budu ograničene primarno na depozite kao uobičajen, standardan izvor finansiranja.

 S druge strane, iz perspektive investitora takve pokrivene obveznice mogu biti interesantne zbog nekih aspekata koje nemaju ostali instrumenti koji su investitorima tradicionalno dostupni na tržištu kapitala. Najvažnije su među takvim prednostima kvalitet obezbijeđenja koje prati pokrivene obveznice, posebna zaštita investitora i činjenica da se njihova pozicija ne bi znatno mijenjala ni u slučaju ekonomskih teškoća i pokretanja postupaka likvidacije ili stečaja nad kreditom institucijom u čije su pokrivene obveznice investirali.

 Postupak, strukturna obilježja pokrivenih obveznica, dvostruka zaštita i isključenost iz likvidacione i stečajne mase i ovlašćenja za rješavanje pitanja izdavanja pokrivenih obveznica uređeni su Zakonom o izdavanju pokrivenih obveznica i nadzoru pokrivenih obveznica koji sadrži odredbe koje se odnose na skup za pokriće, nadzor pokrivenih obveznica i postupak za izricanje nadzornih mjera i upravnih sankcija, nadzor nad primjenom zakona kao i kaznene odredbe.

 U cilju potpunog usklađivanja sa relevantnim pravnim okvirom EU, Nacrt zakona o izdavanju pokrivenih obveznica i nadzoru pokrivenih obveznica sadrži i dio odredaba koje će se primjenjivati nakon pristupanja Crne Gore Evropskoj uniji.

 Ovim Zakonom izvršiće se unapređenje regulatornog i nadzornog okvira putem jačanja saradnje između dva važna regulatorna organa na finansijskom tržištu Crne Gore, Komisije za tržište kapitala Crne Gore i Centralne banke Crne Gore, čime je nad kreditnim institucijama koje izdaju pokrivene obveznice uspostavljen sistem dvostrukog nadzora, što doprinosi zauzimanju povoljnije pozicije potencijalnih investitora u pokrivene obveznice, zbog čega su takve pokrivene obveznice jedan od najsigurnijih instrumenata koji bi stoga zasigurno trebao naći svoje mjesto na domaćem tržištu kapitala.

 Pokrivene obveznice predstavljaju relativno siguran oblik finansiranja, što može doprinijeti stabilnosti tržišta kapitala, čime se smanjuje rizik likvidnosti i povećava otpornost finansijskog sistema. Uvođenjem jasnih pravila o emisiji i nadzoru ovih instrumenata, smanjuje se rizik od finansijskih kriza. Zakon obezbjeđuje pravni okvir koji štiti interese investitora. Uređuje način na koji se pokrivene obveznice emituju i nadgledaju, čime se povećava transparentnost tržišta i smanjuje mogućnost prevara. Jasna pravila o emisiji pokrivenih obveznica mogu privući domaće i strane investitore, čime se povećava likvidnost i diversifikacija izvora finansiranja za banke i druge finansijske institucije. Uspostavljanjem regulative koja se odnosi na pokrivene obveznice, stvara se okruženje od povjerenja za sve učesnike na tržištu, što može rezultirati većim obimom poslovanja i razvojem tržišta. Donošenjem zakona, država se usklađuje sa međunarodnim standardima i praksama u oblasti emisije i nadzora pokrivenih obveznica odnosno usklađuje se s Direktivom (EU) 2019/2147 Evropskog parlamenta i Vijeća, čime se obezbjeđuje harmonizacija pravnog okvira s evropskim standardima, čime se olakšava pristup stranim tržištima i investitorima. Pokrivene obveznice su često povezane sa finansiranjem nekretnina, pa donošenje zakona može doprinijeti razvoju sektora nekretnina, omogućavajući lakši pristup kapitalu za projekte izgradnje i obnove.

 Ovi razlozi zajedno čine osnovu za donošenje zakona koji može imati dugoročne pozitivne efekte na ekonomiju i finansijski sektor.

**III Usaglašenost sa evropskim zakonodavstvom i potvrđenim međunarodnim konvencijama;**

Donošenjem predmetnog zakona u Crnoj Gori se uspostavlja pravni okvir tržišta pokrivenih obveznica u skladu sa pravnom tekovinom Evropske unije i to sa Direktivom (EU) 2019/2162 o izdavanju pokrivenih obveznica i javnom nadzoru pokrivenih obveznica i izmjeni direktiva 2009/65/EZ i 2014/59/EU sa ciljem ujednačavanja najvažnijih pravila i stvaranje jedinstvenog tržišta pokrivenih obveznica na nivou Evropske unije.

**IV Objašnjenje osnovnih pravnih instituta Zakona o izdavanju pokrivenih obveznica i nadzoru pokrivenih obveznica**

Predlog Zakona o izdavanju pokrivenih obveznica i nadzoru pokrivenih obveznica sadrži 57 člana, kojima se reguliše sljedeće:

Član 1 Zakona definiše osnovni cilj zakona – uređivanje uslova za izdavanje pokrivenih obveznica i uslovi za zaštitu investitora u pokrivene obveznice kreditnih institucija u Crnoj Gori. Pominju se i ključni elementi, poput zahtjeva za izdavanje, strukturnih obilježja, nadzora, objavljivanja informacija i kaznenih odredbi. Njegova uloga je da jasno postavi okvir za dalji sadržaj zakona.

 Član 2 Zakona propisuje da se zakon odnosi na pokrivene obveznice koje izdaje kreditna institucija sa sjedištem u Crnoj Gori. Time se precizira ko je obavezan da poštuje zakon i na koga se njegove odredbe primjenjuju.

 Član 3 Zakona definiše ključne pojmove koji se koriste u zakonu, poput "komisija", "kreditna institucija", "skup za pokriće" i drugi. Njegova svrha je obezbijediti zajedničko razumijevanje termina kako bi se izbjegli nesporazumi prilikom primjene zakona.

 Član 4 Zakona propisuje dvostruku zaštitu i izuzeće iz likvidacione mase, uvodi se koncept dvostruke zaštite za investitore u pokrivene obveznice. To znači da investitori imaju potraživanja ne samo prema izdavaocu već i prema imovini za pokriće, čime se obezbjeđuje da su njihova prava bolje zaštićena, čak i u slučaju likvidacije ili stečaja izdavaoca.

 Član 5 Zakona propisuje izuzeće skupa za pokriće iz likvidacione mase. Ovim članom je propisano da obaveze plaćanja koje su povezane s pokrivenim obveznicama ne podliježu automatskom ubrzanju u slučaju insolventnosti, likvidacije ili stečaja izdavaoca. Time se investitori štite od neželjenih efekata stečaja izdavaoca jer se obezbjeđuje da njihova potraživanja budu namirena iz skupa za pokriće.

 Član 6 Zakona propisuje koja je imovina prihvatljiva kao pokriće za pokrivene obveznice. Ovim članom definisano je da izdavalac mora obezbijedi ti da pokrivene obveznice budu obezbijeđene imovinom koja zadovoljava određene kriterijume prihvatljivosti. Ovaj član obezbjeđuje da imovina koja pokriva obveznice bude dovoljno likvidna i stabilna kako bi se obezbijedila naplata obaveza prema investitorima.

Član 7 Zakona propisuje zajedničko finansiranje i omogućava izdavaocu pokrivenih obveznica da u skup za pokriće uključi imovinu kupljenu od druge kreditne institucije ili pravnog lica koje nije kreditna institucija, pod uslovom da ta imovina ispunjava uslove prihvatljivosti. Ovo daje fleksibilnost izdavaocima u stvaranju skupa za pokriće, jer imovina može biti pribavljena ne samo iz vlastitih resursa već i kroz kupovinu. Time se povećava likvidnost i mogućnost obezbjeđenja pokrivenih obveznica.

 Član 8 Zakona propisuje i precizira sastav skupa za pokriće. Skup se može sastojati od imovine za pokriće, likvidne imovine koja čini bafer za likvidnost, te ugovora o derivatima. Svi novčani prilivi povezani s imovinom skupa smatraju se njegovim dijelom, čime se obezbjeđuje stabilnost i održivost skupa. Ovo je ključno za zaštitu interesa investitora, jer se skup mora održavati na način koji obezbjeđuje pokriće obaveza.

 Član 9 Zakona reguliše uslove pod kojima se ugovori o derivatima mogu uključiti u skup za pokriće. Derivati služe kao zaštita od rizika, a ovdje se definišu pravila koja sprečavaju zloupotrebu tih ugovora, uključujući obavezu da se derivati ne mogu raskinuti u slučaju insolventnosti izdavaoca. Ovim se povećava sigurnost investitora i stabilnost skupa za pokriće.

 Član 10 Zakona reguliše izdvajanje imovine za pokriće i zaštita od drugih povjerilaca. Ovaj član uspostavlja mehanizam pravne zaštite imovine u skupu za pokriće. Upisom u registar, imovina je pravno odvojena i zaštićena od potraživanja drugih povjerilaca. To znači da čak i u slučaju likvidacije ili stečaja izdavaoca, imovina koja pokriva obveznice ostaje zaštićena i koristi se prvenstveno za namirenje obaveza prema investitorima. Ovo je ključni mehanizam zaštite investitora.

 Član 11 Zakona propisuje osnivanje Registra skupa za pokriće. Ovaj član propisuje obavezu izdavaoca da uspostavi i vodi registar skupa za pokriće. U ovom registru se upisuje sva imovina koja čini skup, a njen upis mora biti odobren od strane upravnika skupa. Takođe, ovdje se propisuju postupci za upis i brisanje imovine iz registra. Ovo obezbjeđuje transparentnost i pravnu sigurnost u vezi sa imovinom koja obezbjeđuje pokrivene obveznice.

 Član 12 Zakona propisuje obavezu imenovanja upravnika skupa za pokriće. Upravnik skupa za pokriće ima ključnu ulogu u nadzoru i upravljanju skupom. Ovaj član definiše njegove obaveze, uključujući odgovornost za obezbijeđenje da skup ispunjava zakonske zahtjeve. Upravnik mora biti nezavistan od izdavaoca i posjedovati relevantno iskustvo. Takođe, upravnik redovno izvještava Komisiju o stanju skupa. Ovo obezbjeđuje objektivan nadzor nad skupom i dodatnu sigurnost investitorima.

 Član 13 Zakona propisuje informacije za investitore. Ovaj član obavezuje izdavaoca da investitorima pruža transparentne i redovne informacije o skupu za pokriće i pokrivenim obveznicama. Informacije se moraju objavljivati najmanje kvartalno i uključuju ključne podatke o vrijednosti skupa, geografskoj distribuciji imovine, rizicima i kreditnom statusu. Ova odredba obezbjeđuje da investitori mogu procijeniti rizik svojih ulaganja i donijeti informisane odluke.

 Član 14 Zakona propisuje zahtjeve u pogledu pokrića. Ovaj član uspostavlja osnovna pravila za obezbijeđenje pokrića svih obaveza koje proizlaze iz pokrivenih obveznica. Izdavalac je dužan da obezbijedi da vrijednost imovine u skupu za pokriće bude najmanje 5% veća od nominalne vrijednosti nepodmirenih obaveza. Ovaj sigurnosni mehanizam obezbjeđuje da skup uvijek bude dovoljan da pokrije sve obaveze prema investitorima.

 Član 15 Zakona propisuje bafer za likvidnost skupa za pokriće. Ovim članom se uvodi zahtjev za zaštitnim slojem likvidnosti u skupu za pokriće, koji mora pokrivati neto likvidnosne odlive u narednih šest mjeseci. Ovo pravilo obezbjeđuje da skup ima dovoljnu količinu likvidnih sredstava za pokriće kratkoročnih obaveza, čime se sprečava eventualna nelikvidnost skupa.

 Član 16 Zakona propisuje rok dospijeća pokrivenih obveznica. Ovaj član reguliše mogućnost izdavanja pokrivenih obveznica s fiksnim ili produženim rokom dospijeća. Produženje roka dospijeća može se aktivirati u slučaju likvidacije ili sanacije izdavaoca, ali samo pod određenim uslovima. To obezbjeđuje fleksibilnost u upravljanju pokrivenim obveznicama i omogućava da se rokovi prilagode finansijskim okolnostima, uz zadržavanje zaštite investitora.

 Član 17 Zakona propisuje nadzor pokrivenih obveznica. Ovaj član određuje Komisiju za tržište kapitala Crne Gore kao nadležni organ za nadzor nad izdavanjem pokrivenih obveznica. Komisija obezbjeđuje da izdavaoci ispunjavaju zahtjeve ovog zakona. Takođe, Centralna banka Crne Gore je obavezna obavještavati Komisiju o svim informacijama koje mogu ukazivati na nepravilnosti u vezi sa programima pokrivenih obveznica. Nadzor je ključan za obezbijeđenje transparentnosti i zaštitu investitora.

 Član 18 Zakona propisuje sadržaj zahtjeva za odobrenje programa pokrivenih obveznica. Ovim članom se propisuje šta zahtjev za odobrenje programa pokrivenih obveznica mora sadržavati. Kreditna institucija mora dostaviti poslovni plan, analizu rizika, opis finansijskog položaja, dugoročnih poslovnih planova, upravljanje rizicima, postupke interne revizije i druge važne informacije. Svrha ovog člana je obezbijediti da se izdavanje pokrivenih obveznica temelji na čvrstim poslovnim osnovama i ne ugrožava stabilnost kreditne institucije.

 Član 19 Zakona propisuje odobrenje programa pokrivenih obveznica. Ovaj član predviđa da pokrivene obveznice može izdati samo kreditna institucija koja je dobila odobrenje od Komisije za tržište kapitala. Odobrenje se izdaje na temelju pozitivnog mišljenja Komisije i ocjene ispunjavanja svih zakonskih uslova. Cilj ovog člana je obezbijediti da samo stabilne i kvalifikovane institucije mogu izdavati pokrivene obveznice, čime se štite investitori.

 Član 20 Zakona propisuje obim ispitivanja zahtjeva za odobrenje programa pokrivenih obveznica. Ovim članom se postavljaju kriterijumi za dobijanje odobrenja, kao što su usklađenost programa sa zakonskim zahtjevima, analiza rizika, postojanje adekvatnih politika upravljanja i kvalifikovanog osoblja. Ovi zahtjevi obezbjeđuju da program pokrivenih obveznica bude postavljen na stabilnim osnovama, sa odgovarajućim mehanizmima zaštite investitora.

 Član 21 Zakona propisuje postupak donošenja odluke o odobrenju. Ovaj član propisuje da Komisija mora donijeti rješenje o odobrenju programa pokrivenih obveznica najkasnije u roku od 60 dana od podnošenja zahtjeva, kao i da Komisija može izdati negativno prethodno mišljenje ako smatra da bi izdavanje pokrivenih obveznica ugrozilo stabilnost kreditne institucije. Ovaj član obezbjeđuje efikasnost u postupku odobrenja i garantuje da se odluke donose na temelju detaljne analize.

 Član 22 Zakona propisuje upravljanje rizicima. Ovaj član zahtijeva da izdavalac ima odgovarajući sistem upravljanja rizicima, uključujući identifikaciju, procjenu i praćenje svih rizika povezanih sa izdavanjem pokrivenih obveznica. Rizici uključuju tržišne rizike, valutne rizike, operativne rizike i druge relevantne faktore. Ova regulativa obezbjeđuje da izdavaoci adekvatno upravljaju rizicima i štite interese investitora.

 Član 23 Zakona propisuje primjenu pravila o prospektu izdanja. Ovaj član određuje da je izdavalac dužan izraditi prospekt u skladu sa zakonom o tržištu kapitala. Prospekt pruža detaljne informacije o programu pokrivenih obveznica i omogućava investitorima da donesu informisane odluke. Cilj je obezbijediti transparentnost u vezi sa svim izdanjima pokrivenih obveznica.

 Član 24 Zakona propisuje nadzor pokrivenih obveznica u slučaju likvidacije ili stečaja izdavaoca. Ovaj član propisuje da Komisija sarađuje sa Centralnom bankom i specijalnim upravnikom u slučaju sanacije ili stečaja izdavaoca kako bi se obezbijedila prava investitora. Cilj je obezbijediti da postupci sanacije ili stečaja ne ugroze prava investitora u pokrivene obveznice.

 Član 25 Zakona propisuje obavezu izvještavanje nadležnih organa. Izdavalac je dužan redovno dostavljati Komisiji informacije o skupu za pokriće, upravniku skupa i zahtjevima u pogledu pokrića. Takođe, izdavalac mora obavijestiti Komisiju u slučaju stečaja ili sanacije. Cilj je obezbijediti da nadzorna tijela imaju pravovremene informacije kako bi mogla preduzeti odgovarajuće mjere u zaštiti investitora.

 Član 26 Zakona propisuje ovlašćenja Komisije za nadzor. Ovim članom se Komisiji daje ovlašćenje za sprovođenje nadzora nad izdavaocem i upravnikom skupa za pokriće, uključujući i izricanje novčanih i nadzornih mjera. Ovaj nadzor obuhvata redovnu provjeru programa pokrivenih obveznica radi ocjene njihove usklađenosti sa zakonom. Ovim članom se obezbjeđuje strog nadzor nad poslovanjem izdavalaca.

 Član 27 Zakona propisuje način sprovođenja nadzora od strane Komisije. Ovaj član propisuje način na koji Komisija obavlja nadzor nad izdavanjem pokrivenih obveznica. Nadzor se može vršiti na dva načina:

* Neposrednim nadzorom, koji se sprovodi direktno u prostorijama subjekta nadzora, pregledom poslovnih knjiga, dokumentacije i razgovorima sa relevantnim osobama.
* Posrednim nadzorom, koji se vrši na osnovu analiza izvještaja i dokumenata koje subjekt nadzora dostavlja Komisiji.

Cilj ovog člana je omogućiti Komisiji efikasan i sveobuhvatan nadzor nad poslovanjem subjekata kako bi se obezbijedila usklađenost sa zakonom. Takođe, propisuje se mogućnost pokretanja upravnog spora protiv rješenja Komisije, ali bez odlaganja njegovog izvršenja.

 Član 28 Zakona propisuje obaveze lica koja su ovlašćena za nadzor. Ovaj član definiše da nadzor sprovode zaposleni u Komisiji, ali omogućava Komisiji da angažuje stručnjake, poput revizora, koji će pomoći u nadzoru. Svi uključeni u proces nadzora moraju poštovati propise o tajnosti podataka. Ovim se obezbjeđuje da nadzor sprovode kvalifikovane osobe koje su obavezane na očuvanje poslovne tajne.

 Član 29 Zakona propisuje obavještenje o neposrednom nadzoru. Prije nego što se započne neposredni nadzor, Komisija je obavezna da pisano obavijesti subjekt nadzora o detaljima nadzora, kao što su predmet nadzora, lica ovlašćene za nadzor, lokacija i vremenski okvir. Izuzetno, ako je hitno ili neophodno, obavještenje može biti dostavljeno na sam dan početka nadzora. Ova odredba obezbjeđuje transparentnost i pripremu subjekta nadzora, ali ostavlja prostor za brzu reakciju Komisije u hitnim slučajevima.

 Član 30 Zakona propisuje neposredni nadzor. Ovaj član propisuje obaveze subjekta nadzora, koji mora omogućiti Komisiji pregled poslovnih knjiga, dokumentacije i informacijskih sistema, kao i pristup prostorijama subjekta i svih drugih lica koje on ovlasti. Ako subjekt izdvoji određene poslovne aktivnosti, mora obezbijediti da pružalac tih usluga sarađuje sa Komisijom. Ovaj član obezbjeđuje nesmetan tok nadzora i omogućava Komisiji pristup svim potrebnim podacima za sprovođenje kontrole.

 Član 31 Zakona propisuje završetak postupka neposrednog nadzora. Nakon završetka neposrednog nadzora, ovlašćene osobe Komisije sastavljaju zapisnik koji se dostavlja subjektu nadzora. Subjekt nadzora ima pravo da uloži prigovor na zapisnik, a Komisija odlučuje da li su utvrđene povrede otklonjene ili da li su potrebne dodatne mjere. Ova procedura obezbjeđuje pravednost postupka i omogućava subjektu nadzora da iznese svoje primjedbe na nalaze Komisije.

 Član 32 Zakona propisuje razloge i obavezan sadržaj prigovora. Ovim članom se propisuje pravo subjekta nadzora da uloži prigovor na zapisnik o nadzoru, sa jasno definisanim razlozima poput pogrešno utvrđenog činjeničnog stanja ili pogrešne primjene prava. Prigovor mora sadržati konkretne podatke i dokaze, a ako Komisija prigovor ne usvoji, dužna je da obrazloži svoju odluku. Ova odredba omogućava subjektu nadzora da zaštiti svoja prava kroz precizno definisane mehanizme žalbe.

 Član 33 Zakona propisuje završetak postupka posrednog nadzora. Ovaj član predviđa da se zapisnik sastavlja i u postupku posrednog nadzora kada se utvrde povrede. Postupak završetka posrednog nadzora sličan je onome kod neposrednog nadzora i uključuje pravo na prigovor i donošenje rješenja o eventualnim prekršajima. Ovim članom se obezbjeđuje dosljednost postupanja Komisije bez obzira na način sprovođenja nadzora.

 Član 34 Zakona propisuje mogućnost uvida u spise predmeta. Subjekt nadzora ima pravo na uvid u spis koji se vodi tokom postupka nadzora. Spis uključuje sve dokumente prikupljene u postupku, osim povjerljivih informacija i poslovnih tajni. Ova odredba obezbjeđuje transparentnost postupka, ali i zaštitu osjetljivih podataka koji ne smiju biti dostupni subjektima nadzora.

 Član 35 Zakona propisuje novčane i nadzorne mjere Komisije. Ovim članom se propisuje mogućnost da Komisija izrekne obavezu plaćanja novčanih iznosa u slučajevima kada se, u postupku nadzora i kontrole, donesu rješenja za ispravljanje utvrđenih nepravilnosti. Mjere mogu uključivati nalog za otklanjanje nezakonitosti, javnu objavu identiteta prekršioca, razrješenje upravnika skupa za pokriće, pa čak i ukidanje programa pokrivenih obveznica. Ova odredba daje Komisiji široka ovlašćenja kako bi obezbijedila poštovanje zakona i zaštitu investitora.

 Član 36 Zakona propisuje otklanjanje nezakonitosti i nepravilnosti. Subjekt nadzora je obavezan da otkloni sve utvrđene nepravilnosti i da o tome dostavi izvještaj Komisiji. Ako izvještaj nije potpun, Komisija može zatražiti dopunu. Ova odredba obezbjeđuje da sve nepravilnosti budu ispravljene, a Komisija može sprovesti dodatni nadzor kako bi potvrdila da su nepravilnosti otklonjene.

 Član 37 Zakona propisuje saradnju nadležnih organa. Ovaj član reguliše saradnju između Komisije i Centralne banke Crne Gore u sprovođenju nadzora nad izdavanjem pokrivenih obveznica, naročito u slučaju likvidacije ili stečaja izdavaoca. Saradnja podrazumijeva međusobnu razmjenu informacija relevantnih za nadzorne zadatke. Takođe, propisana je saradnja sa nadležnim organima drugih država članica i evropskim tijelima poput Evropskog nadzornog tijela za bankarstvo (EBA). Cilj ovog člana je obezbijediti koordinisano djelovanje domaćih i međunarodnih regulatornih tijela radi postizanja efikasnog nadzora nad tržištem pokrivenih obveznica.

 Član 38 Zakona propisuje obavezu objave. Ovim članom se propisuje obaveza Komisije da na svojoj internet stranici objavi sve relevantne informacije o zakonu, njegovim izmjenama, podzakonskim aktima, kao i spisak kreditnih institucija i pokrivenih obveznica koje ispunjavaju uslove za oznake „evropska pokrivena obveznica“ i „evropska pokrivena obveznica (Premium)“. Takođe, propisana je obaveza redovnog ažuriranja ovih informacija i obavještavanja EBA-e jednom godišnje o spiskovima kreditnih institucija i pokrivenih obveznica. Cilj ovog člana je obezbijediti transparentnost i olakšati poređenje pristupa različitih nadležnih organa u državama članicama.

 Član 39 Zakona propisuje naknade. Ovim članom se propisuje da izdavaoci pokrivenih obveznica plaćaju naknade Komisiji za obavljanje nadzora. Visina naknade, način obračuna i plaćanja određuje se pravilnikom Komisije. Ovaj član omogućava finansiranje nadzornih aktivnosti Komisije, što doprinosi efikasnijem sprovođenju zakonskih obaveza.

 Član 40 Zakona propisuje otvaranje postupka likvidacije ili stečaja nad izdavaocem. Ovaj član uređuje postupak otvaranja likvidacije ili stečaja nad izdavaocem pokrivenih obveznica. Stečajni postupak i postupak likvidacije nad kreditnom institucijom koja je izdavalac pokrivenih obveznica otvara i sprovodi Centralna banka u skladu sa zakonom kojim se uređuje stečaj i likvidacija banaka. Nakon otvaranja postupka, Komisija je dužna da podenese Centralnoj banci predlog za imenovanje specijalnog upravnika skupa za pokriće, koji preuzima odgovornosti upravnika skupa.

 Ovaj član takođe propisuje uslove za imenovanje specijalnog upravnika, kao i njegovu ulogu u upravljanju skupom za pokriće, obezbjeđujući da je skup izdvojen iz likvidacione ili stečajne mase i da se koristi isključivo za isplatu investitora u pokrivene obveznice. Specijalni upravnik može biti imenovan sa liste likvidatora ili biti bivši upravnik skupa za pokriće, ali mora biti nezavistan od likvidatora izdavaoca.

 Član 41 Zakona propisuje ovlašćenja i dužnosti specijalnog upravnika. Specijalni upravnik ima ključnu ulogu u zaštiti interesa investitora u pokrivene obveznice. On preuzima upravljanje skupom za pokriće, uključujući naplatu potraživanja i isplatu obaveza prema investitorima. Specijalni upravnik mora obezbijediti da je sva imovina skupa odvojena od imovine izdavaoca i da se koristi isključivo za ispunjenje obaveza iz pokrivenih obveznica. Takođe je ovlašćen da produži rok dospijeća pokrivenih obveznica u skladu sa zakonom.

 Specijalni upravnik zastupa izdavaoca u pravnim poslovima, uključujući pregovore sa trećim licima, prodaju imovine ili refinansiranje u interesu investitora. Njegova uloga je ključna u obezbjeđenju da se skup za pokriće koristi isključivo za namirenje potraživanja investitora, bez zadiranja u likvidacionu ili stečajnu masu izdavaoca. Troškovi specijalnog upravnika pokrivaju se iz skupa za pokriće, a on može koristiti resurse izdavaoca ako je to potrebno za ispunjenje svojih dužnosti.

 Član 42 Zakona propisuje preuzimanje pokrivenih obveznica od treće strane. Ovaj član propisuje obavezu specijalnog upravnika da pokuša prenijeti obaveze iz pokrivenih obveznica i skup za pokriće na drugu kreditnu instituciju sa sjedištem u Crnoj Gori. U tu svrhu, specijalni upravnik mora sastaviti bazu podataka sa svim relevantnim informacijama koje su potrebne potencijalnim sticaocima za pravnu i ekonomsku procjenu vrijednosti skupa za pokriće.

 Prenos se vrši putem ugovora o kupoprodaji između izdavaoca, zastupanog od specijalnog upravnika, i sticaoca. Komisija mora odobriti ugovor, a uslovi prenosa moraju obezbijediti da investitori u pokrivene obveznice nemaju potraživanja prema likvidacionoj ili stečajnoj masi kreditne institucije koja je prenijela pokrivene obveznice. Ako do prenosa ne dođe u predviđenom roku, sud može donijeti odluku o prodaji skupa za pokriće drugoj kreditnoj instituciji.

 Ovaj član ima za cilj obezbijediti da upravnik skupa postupa pažljivo i u skladu sa zakonodavnim zahtevima, kako bi se zaštitila stabilnost skupa za pokriće i prava investitora.

 Član 43 Zakona propisuje produženje roka za okončanje likvidacije ili stečaja kreditne institucije. Ovaj član omogućava sudovima da produže rok za završetak likvidacije ili stečaja kreditne institucije u situacijama kada transfer pokrivenih obveznica nije završen u propisanom roku. Namjera ove odredbe je da obezbijedi maksimalno namirenje investitora u pokrivene obveznice, dajući mogućnost produženja roka do tri godine, s opcijom višestrukog produženja ako je potrebno. Ovo produženje ne utiče na likvidaciju ili stečaj preostale imovine, čime se obezbjeđuje fleksibilnost u postupku, ali i zaštita investitora.

 Član 44 Zakona propisuje zaštitu skupa za pokriće u slučaju prenosa. Ovaj član se odnosi na situaciju prenosa imovine uključene u skup za pokriće pokrivenih obveznica. Njime se utvrđuje da sticalac postaje pravni sljednik izdavaoca za prenesenu imovinu, prava i obaveze. Ovaj član pruža sigurnost investitorima time što obezbjeđuje da svi relevantni registri upišu sticaoca kao vlasnika imovine i povjerioca kolaterala. Takođe, član reguliše postupke u vezi s prenesenim potraživanjima, što uključuje javne registracije i obezbjeđuje efikasnu pravnu zaštitu sticaoca.

 Član 45 Zakona propisuje likvidaciju skupa za pokriće. Ovaj član predviđa situaciju u kojoj skup za pokriće ne može da namiri sve obaveze prema investitorima. U takvim slučajevima, specijalni upravnik ima ovlašćenje da proda imovinu iz skupa za pokriće kako bi se umanjili gubici. Specijalni upravnik je obavezan da obavijesti Komisiju i pruži detaljno obrazloženje razloga prodaje. Ovaj član omogućava upravniku da preduzme sve potrebne pravne korake za prodaju imovine, a novac od prodaje se raspodjeljuje investitorima u skladu s njihovim pravima.

 Član 46 Zakona propisuje primjenu sanacijskih instrumenata. Ovaj član reguliše situacije u kojima se koriste sanacijski instrumenti poput prenosa imovine, prodaje, ili prelazne institucije u slučaju kreditnih institucija koje prolaze kroz sanaciju. Član obezbjeđuje da, u slučaju prenosa imovine iz skupa za pokriće, budu prenesene i odgovarajuće obaveze iz pokrivenih obveznica, čime se štite prava investitora. Ova odredba doprinosi stabilnosti finansijskog sistema i štiti investitore u slučaju sanacije kreditnih institucija.

 Član 47 Zakona propisuje izloženost u obliku pokrivenih obveznica. Ovaj član definiše vrste imovine koje mogu obezbijediti pokrivene obveznice, uključujući izloženosti prema državama, centralnim bankama, kreditima obezbijeđenim nekretninama i drugim oblicima imovine. Obezbijeđenje ovih pokrivenih obveznica je ključ za zaštitu investitora, a ovaj član omogućava raznolikost u izloženostima, čime se omogućava stabilnost i zaštita u slučaju neispunjavanja obaveza.

 Član 48 Zakona propisuje stupanje dužnika u status neispunjavanja obaveza. Član 48 jasno definiše uslove pod kojima se smatra da je dužnik u statusu neispunjavanja obaveza. To uključuje vjerovatnoću da dužnik neće moći izmiriti obaveze ili kada dužnik kasni sa plaćanjem više od 90 dana. Ova odredba je važna jer omogućava kreditnim institucijama da preduzmu odgovarajuće mjere u zaštiti svojih potraživanja, obezbjeđujući pravnu sigurnost i stabilnost u finansijskim transakcijama.

 Član 49 Zakona odnosi se na prekršaje izdavaoca pokrivenih obveznica i propisuje novčane kazne u slučaju neispunjavanja obaveza definisanih zakonom. Maksimalna kazna iznosi 10% ukupnog prihoda ostvarenog u godini kada je prekršaj počinjen, a određena je na osnovu finansijskih izveštaja izdavaoca. Prekršaji uključuju niz situacija u kojima izdavalac nije obezbijedio pravilno pokriće imovine, nije ispoštovao pravila vezana za dvostruku zaštitu pokrivenih obveznica ili nije evidentirao imovinu u registru skupa za pokriće. Posebno se naglašavaju prekršaji vezani za vrednovanje kolaterala, korišćenje derivata, imovinske zahtjeve, zaštitu investitora i održavanje dokumentacije.

 Svaki prekršaj detaljno je definisan kako bi se obuhvatili svi aspekti poslovanja sa pokrivenim obveznicama, uključujući nepravilnosti u vođenju skupa za pokriće, neodgovarajuće upravljanje rizicima i neispravnu komunikaciju sa regulatornim telima. Pored izdavaoca, kazne se primjenjuju i na odgovorna lica unutar organa upravljanja, u iznosu do 40.000,00 eura, ukoliko se ne postupa u skladu sa zakonodavnim zahtjevima i pravilima propisanim ovim zakonom.

 Ovaj član ima za cilj obezbijediti disciplinu u poslovanju sa pokrivenim obveznicama i zaštitu investitora, a sve kroz jasno definisane obaveze i odgovornosti izdavaoca.

 Član 50 Zakona se odnosi na prekršaje upravnika skupa za pokriće. Upravnik skupa može biti kažnjen novčanom kaznom do 15.000,00 eura ukoliko ne postupa u skladu sa zakonom. Prekršaji upravnika uključuju, između ostalog, neodbijanje odobrenja za upis ili brisanje imovine iz registra skupa za pokriće u slučajevima kada bi takav upis ili brisanje doveli do neispunjavanja zakonskih uslova. Takođe, upravnik može biti kažnjen ukoliko ne uzme u obzir rezultate analize otpornosti na stres prilikom procene održivosti izdavaoca i skupa za pokriće.

 Ovaj član ima za cilj obezbijediti da upravnik skupa postupa pažljivo i u skladu sa zakonodavnim zahtevima, kako bi se zaštitila stabilnost skupa za pokriće i prava investitora.

 Član 51 Zakona propisuje prekršaje likvidatora izdavaoca odnosno specijalnog upravnika. Likvidator izdavaoca može biti kažnjen novčanom kaznom do 2.500,00 eura ako raspolaže skupom za pokriće ili pokrivenim obveznicama, suprotno članu 41 stav 9 ovog zakona. Komisija je nadležna za pokretanje prekršajnog postupka protiv likvidatora.

 Specijalni upravnik može biti kažnjen istim iznosom novčane kazne u sledećim slučajevima:

1. Ako u roku od šest mjeseci od konačnog dospijeća pokrivenih obveznica ne utvrdi jesu li u potpunosti isplaćeni glavnice i kamata, te iznosi koji se duguju iz ugovora o derivatima (suprotno članu 6 stav 6).
2. Ako ne otvori posebne račune ili ne preduzme pravne radnje za potpuno odvajanje imovine skupa za pokriće od likvidacione ili stečajne mase (suprotno članu 41 stav 3).
3. Ako zadire u likvidacionu ili stečajnu masu izdavaoca (suprotno članu 41 stav 8).
4. Ako u roku od 60 dana od otvaranja postupka likvidacije ili stečaja ne sastavi bazu podataka potrebnu za procjenu vrijednosti skupa za pokriće i ne omogući uvid u te podatke (suprotno članu 42 stav 1).

Ako je specijalni upravnik pravno lice, odgovorno lice tog pravnog lica može biti takođe kažnjeno.

 Član 52 Zakona propisuje obavezu objavu novčanih kazni, prekršajnih sankcija i nadzornih mjera. Komisija je obavezna da objavi na svojoj internet stranici odluke o izricanju novčanih kazni, prekršajnih sankcija i nadzornih mjera zbog kršenja ovog zakona. Objavljivanje uključuje informacije o vrsti i karakteru prekršaja te identitetu počinioca, osim ako objavljivanje ličnih podataka fizičkog lica nije proporcionalno, ako bi objava ugrozila stabilnost finansijskih tržišta ili kaznenu istragu ili bi objava prouzrokovala neproporcionalnu štetu uključenim licima. Objave se moraju vršiti bez odlaganja, a informacije ostaju dostupne na internet stranici Komisije pet godina.

 Član 53 Zakona propisuje označavanje obveznica. Oznake „evropska pokrivena obveznica“ i „evropska pokrivena obveznica (Premium)“ mogu se koristiti samo za pokrivene obveznice koje ispunjavaju zahtjeve ovog zakona i člana 47.

 Član 54 Zakona propisuje status postojećih pokrivenih obveznica. Instrumenti nazvani „pokrivene obveznice“ prije stupanja ovog zakona na snagu ne smatraju se pokrivenim obveznicama u smislu ovog zakona.

 Čl.55-57 Zakona propisuje prelazne i završne odredbe. Odredbe pojedinih članova primjenjivaće se od pristupanja Crne Gore Evropskoj uniji. Podzakonski akti za sprovođenje ovog zakona donijeće se u roku od 12 mjeseci od stupanja na snagu zakona, koji stupa na snagu osmoga dana od objavljivanja u „Službenom listu“, a primjenjivaće se od 1. januara 2027. godine.

 **V Finansijska sredstava**

Za potrebe sprovođenja ovog zakona nije potrebno obezbijediti dodatna sredstva iz budžeta Crne Gore.